text:
 IL-KUMMISSJONI EWROPEA
 Brussell, 4.10.2016
 COM(2016) 625 final
 2016/0304(COD)
 Proposta għal
 DEĊIŻJONI TAL-PARLAMENT EWROPEW U TAL-KUNSILL
 dwar qafas komuni għall-għoti ta’ servizzi aħjar għall-ħiliet u l-kwalifiki (Europass), u li tħassar id-Deċiżjoni 2241/2004/KE
 (Test b'rilevanza għaż-ŻEE)
 {SWD(2016) 320 final}
 MEMORANDUM TA’ SPJEGAZZJONI
 1.IL-KUNTEST TAL-PROPOSTA
 •Ir-raġunijiet u l-objettivi tal-proposta
 Kemm jekk qed ifittxu opportunitajiet ta' impjieg, jieħdu deċiżjonijiet dwar x'jitgħallmu u fejn jitgħallmu jew jekk qed jikkunsidraw għażliet ta' mobilità, l-individwi jeħtiġilhom aċċess għal informazzjoni u mezzi biex jivvalutaw ħilithom u jippreżentaw dak li jafu u dak li kapaċi jagħmlu. Bl-istess mod, l-impjegaturi għandhom bżonn li jsibu modi aktar effiċjenti u effettivi biex jidentifikaw u jirreklutaw nies b'ħiliet xierqa. Jekk il-ħtiġijiet tal-individwi u tal-impjegaturi f'termini ta' ħiliet u kwalifiki fis-setturi, reġjuni u pajjiżi kollha għandhom jiġu indirizzati b'mod effettiv, dawn il-ħtiġijiet għandhom jiġu identifikati, komunikati u mifhuma b'mod ċar.
 L-għodod u s-servizzi tal-UE jistgħu jappoġġaw l-iskambju ta’ informazzjoni u l-fehim aħjar tal-ħiliet u l-kwalifiki, inklużi dawk meħtieġa għall-mobilità u l-impjegabilità. L-UE fittxet li toffri u tappoġġa firxa ta’ għodod u servizzi bħal dawn li jiffaċilitaw l-mobilità u jinkoraġġixxu t-trasparenza tal-ħiliet u l-kwalifiki. S’issa, madankollu, dawn l-għodod u dawn is-servizzi ma sfruttawx il-potenzjal sħiħ tagħhom għal diversi raġunijiet. Dawn fil-biċċa l-kbira ġew żviluppati fuq bażi ta’ każ b’każ, b'minimu ta' integrazzjoni u kollaborazzjoni. Dan l-approċċ kellu impatt fuq il-portata, il-potenzjal u l-perċezzjoni tal-valur miżjud ta’ kull għodda. L-evidenza turi li, minkejja xi stejjer ta’ suċċess bħalma huma s-CV tal-Europass, il-benefiċjarji potenzjali huma ġeneralment skarsament konxji tas-servizzi disponibbli filwaqt li l-ostakli għall-użu sħiħ tal-kwalifiki u l-ħiliet miksuba barra mill-pajjiż jippersistu, b’implikazzjonijiet għall-mobilità u l-integrazzjoni tas-swieq tax-xogħol Ewropej. Barra minn hekk, il-mod kif l-għodod u s-servizzi tal-UE evolvew matul iż-żmien mhux neċessarjament segwew il-bidliet fil-mod kif in-nies jitgħallmu, jaħdmu jew jikkomunikaw illum u mhux qegħdin jirrispondu għat-talbiet kurrenti jew futuri u għat-teknoloġiji emerġenti. Illum id-diġitalizzazzjoni u t-tisħiħ tal-preżenza onlajn huma l-minimu mistenni mill-għodod għall-ħiliet u l-kwalifiki u dan anki aktar fil-ġejjieni.
 Din il-proposta għandha l-għan li timmodernizza l-għodod u s-servizzi tal-UE u li tiżgura li jirriflettu l-ħtiġijiet li qed jinbidlu tal-utenti potenzjali kollha mis-suq tax-xogħol u s-setturi tal-edukazzjoni u t-taħriġ; ikunu dejjem aġġornati skont l-iżviluppi teknoloġiċi, il-forom ġodda ta’ kondiviżjoni ta’ informazzjoni u tal-ekonomija kollaborattiva; u jkunu jistgħu jappoġġaw lill-individwi fit-tranżizzjonijiet multipli tal-ħajja tagħhom fit-tagħlim u x-xogħol.
 Il-qafas il-ġdid tal-Europass se jipprovdi approċċ f’żewġ livelli:
 L-ewwel nett, il-qafas il-ġdid tal-Europass se jipprovdi pjattaforma għal madwar l-Ewropa li permezz tagħha l-individwi kollha jista’ jkollhom aċċess, b'servizz onlajn intuwittiv u kontinwu, għal firxa ta’ servizzi bħall-ħolqien ta' portafoll elettroniku jew il-possibbiltà li jiġu vvalutati l-ħiliet tagħhom stess. Dawn is-servizzi se jissaħħu b’firxa wiesgħa ta’ informazzjoni miġbura fl-Istati Membri kollha (inkluż permezz tal-web crawling) dwar l-opportunitajiet ta’ tagħlim, il-kwalifiki, il-prattiki ta' rikonoxximent u dwar is-suq tax-xogħol u l-informazzjoni dwar il-ħiliet, bħax-xejriet fl-okkupazzjonijiet jew fil-professjonijiet. Din il-varjetà ta’ informazzjoni se tappoġġa lill-individwi biex jagħmlu għażliet informati dwar il-karriera, il-mobilità u t-tagħlim tagħhom u tista' tikkontribwixxi, fost affarijiet oħra, biex jiġu indirizzati l-ispariġġi fil-ħiliet billi l-għażliet jiġu orjentati lejn perkorsi ta' tagħlim u karrieri bi prospetti aħjar. B'mod simili, l-impjegaturi, dawk li jipprovdu l-edukazzjoni u t-taħriġ, il-konsulenti għall-orjentament, is-servizzi ta’ impjieg u l-fassala tal-politika se jibbenefikaw mill-informazzjoni li ssir disponibbli, pereżempju informazzjoni aħjar dwar liema ħiliet huma meħtieġa, u fejn jeżistu lakuni, dwar l-oqsma li fihom jista' jiġi stimulat l-għoti ta’ korsijiet ta’ taħriġ. Se tingħata attenzjoni partikolari lill-ħtiġijiet speċifiċi taċ-ċittadini ta’ pajjiżi terzi. Se jsiru disponibbli wkoll standards miftuħa għall-kwalifiki, il-postijiet tax-xogħol battala u s-CVs għall-professjonisti li jixtiequ jippubblikaw din it-tip ta’ informazzjoni b’mod elettroniku. B’dan il-mod, il-qafas tal-Europass se jippromwovi l-interoperabilità ta’ għodod elettroniċi użati biex tiġi ppreżentata u skambjata informazzjoni dwar il-ħiliet u l-kwalifiki. B’mod aktar importanti, tali pjattaforma Ewropea integrata se ġġib valur miżjud importanti għall-Istati Membri fl-objettiv tagħhom li jappoġġaw lill-individwi peress li ma jkollhomx għalfejn jirreplikaw l-isforz tat-teknoloġija tal-informazzjoni fil-livell nazzjonali.
 Din il-proposta għalhekk tittrasforma lill-Europass minn faċilità bbażata fuq id-dokumenti fi pjattaforma bbażata fuq is-servizzi, biex jitwessa' l-kamp ta’ applikazzjoni tal-attività u jiġi żgurat li l-ħtiġijiet tal-utenti huma fil-qalba tas-servizzi qafas. Il-qafas l-ġdid tal-Europass se jiġbor flimkien l-informazzjoni pprovduta attwalment permezz ta’ għodod bħalma huma l- Portal tal-Opportunitajiet ta’ Tagħlim u Kwalifiki fl-Ewropa, (li jipprovdi informazzjoni dwar opportunitajiet ta’ tagħlim u kwalifiki); il-Panorama ta’ Ħiliet tal-UE (li toffri informazzjoni dwar il-ħiliet inkluż fil-livell nazzjonali u dak tal-UE kif ukoll dwar okkupazzjonijiet u industriji speċifiċi) u l-portal ESCO (ESCO - il-Klassifikazzjoni Ewropea ta’ Ħiliet, Kompetenzi, Kwalifiki u Impjiegi, li tipprovdi lingwa komuni għad-deskrizzjoni ta’ ħiliet speċifiċi u l-kunċetti relatati għall-finijiet ta' impjiegi u edukazzjoni). Sal-lum, l-iżvilupp u l-implimentazzjoni ta' dawn l-għodod ġew appoġġati mill-għarfien espert taċ-Ċentru Ewropew għall-Iżvilupp ta' Taħriġ Vokazzjonali (Cedefop) li huwa aġenzija tal-Unjoni. It-tieni nett, il-qafas il-ġdid tal-Europass se jinkludi servizzi fuq il-post, li l-objettiv tagħhom huwa li jiżguraw id-diffużjoni tas-servizzi lill-akbar udjenzi fil-mira, inklużi dawk li jista' jkollhom diffikultà biex jaċċessaw jew jużaw is-servizzi diġitali.
 Bħalissa l-għodod u s-servizzi tal-UE għall-ħiliet u l-kwalifiki huma promossi u appoġġati fil-livell nazzjonali permezz ta’ ċentri jew punti ta’ kuntatt (Ċentri Nazzjonali tal-Europass, QEK - Punti ta’ Kuntatt Nazzjonali, Ċentri ta' Euroguidance) li huma appoġġati finanzjarjament mill-UE permezz tal-programm Erasmus+. Kull wieħed minn dawn huwa soġġett għal proċessi ta' rappurtar u amministrazzjoni separati. Kull ċentru jamministra programm ta' komunikazzjoni separat u għandu markar korporattiv separat. Filwaqt li l-Istati Membri ħadu l-passi meħtieġa biex jiżguraw koordinazzjoni, dan mhux il-każ fl-Istati Membri kollha. L-effett huwa li ta' spiss huwa bla sens li jkun hemm servizz koerenti offrut dwar ħiliet u kwalifiki fil-livell nazzjonali mingħajr wisq stimulu biex iċ-ċentri jikkooperaw u jikkomunikaw b’mod sistematiku sabiex jippreżentaw servizzi aktar koerenti. Iċ-ċentri mhumiex qed jilħqu kompletament lill-udjenzi destinatarji u b’hekk l-għodod u s-servizzi tal-UE mhumiex jilħqu lill-benefiċjarji kollha previsti.
 Din il-proposta għandha l-għan li toffri potenzjal akbar u opportunità għall-Istati Membri biex jikkoordinaw b’mod strateġiku s-servizzi offruti fil-livell nazzjonali. Aktar koordinazzjoni u skambju ta’ informazzjoni, se jippermettu lis-servizzi jirrispondu b’mod sistematiku għall-ħtiġijiet tal-benefiċjarji, kemm jekk intermedjarji bħalma huma l-professjonisti tal-orjentament, kemm jekk individwi li jistgħu jibbenefikaw direttament minn servizzi wiċċ imb’wiċċ li jipprovdu informazzjoni u pariri dwar opportunitajiet ta’ tagħlim u ta’ karriera, jidderiġuhom lejn servizzi oħra, jekk rilevanti, u jgħinu lil dawk li ma jistgħux ikollhom aċċess għall-għodod diġitali u onlajn jew lil dawk li ma għandhomx l-ħiliet neċessarji biex jużawhom.
 •Il-konsistenza mad-dispożizzjonijiet eżistenti fil-qasam ta’ politika
 Din hija l-ewwel reviżjoni tad-Deċiżjoni Europass. Stabbilita tnax-il sena ilu, id-Deċiżjoni issa teħtieġ li tirrifletti l-avvanzi fit-teknoloġija u l-bidliet fis-suq tax-xogħol, fis-sistemi edukattivi u ta' taħriġ u fis-soċjetà inġenerali. Din il-proposta se taġġorna u ssaħħaħ il-qafas tal-Europass biex tagħmlu aktar konformi mal-ħtieġa attwali ta' informazzjoni li tkun aktar komprensiva, aġġornata, faċli biex tintuża u interoperabbli u biex tippermettilu jakkomoda żviluppi u ħtiġijiet futuri. Il-proposta għandha l-għan li tindirizza l-ħtiġijiet ta’ min qed jitgħallem, tal-persuni li qed ifittxu xogħol u ta' dawk li jipprovdu l-edukazzjoni u t-taħriġ, ta' min jirrekluta u tal-impjegaturi.
 Din il-proposta hija marbuta mal-ewwel waħda mill-għaxar prijoritajiet tal-Kummissjoni Ewropea, "Spinta ġdida għall-impjiegi, it-tkabbir u l-investiment"
 1
 . L-iżvilupp tal-ħiliet bħala rotta lejn l-irkupru huwa wkoll enfasizzat fl-Istħarriġ Annwali dwar it-Tkabbir għall-2016
 2
 . Din l-inizjattiva għandha l-għeruq tagħha fl-inizjattivi preċedenti tal-Kummissjoni dwar ħiliet ġodda għal impjiegi ġodda, pereżempju:
 –"Aġenda għal Kapaċitajiet u Impjiegi Ġodda" (2010)
 3
 ;
 –"Reviżjoni tal-Edukazzjoni: Ninvestu fil-ħiliet għal eżiti soċjoekonomiċi aħjar"
 4
 –il-Pakkett ta’ Impjiegi (2012
 5
 ).
 Id-Deċiżjoni hija waħda mill-inizjattivi tal-Aġenda Ġdida għall-Ħiliet għall-Ewropa
 6
 u hi komplementari għal azzjonijiet oħrajn proposti f’dan il-kuntest. Hija konsistenti mar-rakkomandazzjoni tal-Parlament Ewropew u tal-Kunsill tat-23 ta’ April 2008 dwar l-istabbiliment ta' Qafas Ewropew tal-Kwalifiki għat-tagħlim tul il-ħajja (QEK)
 7
 . Ir-Rakkomandazzjoni ħolqot qafas ta’ referenza komuni ta’ tmien livelli ġeneriċi Ewropej tat-tagħlim, li sservi ta' “grilja ta' traduzzjoni” bejn is-sistemi ta’ kwalifiki nazzjonali. Dawn il-livelli huma maħsubin biex jappoġġaw it-trasparenza u l-komparabilità tal-kwalifiki. Se tiġi inkluża fil-qafas tal-Europass informazzjoni dwar il-QEK sabiex l-individwi jkunu jistgħu jużaw il-livelli tal-QEK biex jippreżentaw il-kwalifiki tagħhom.
 Id-Deċiżjoni proposta hija konsistenti wkoll mar-rakkomandazzjoni dwar Garanzija tal-Ħiliet
 8
 li hi azzjoni oħra taħt l-Aġenda Ġdida għall-Ħiliet għall-Ewropa. Il-Garanzija tal-Ħiliet għandha tgħin lill-persuni bi ftit kwalifiki biex jiksbu aċċess għal perkorsi flessibbli ta' titjib tal-ħiliet sabiex jiksbu livell minimu ta' litteriżmu, ta' numeriżmu u ta' ħiliet diġitali, u jkomplu jitgħallmu bir-ritmu tagħhom biex jiksbu kwalifika ta’ livell sekondarju għoli li jwassal għal kisba ta' sett usa' ta' ħiliet. L-għodod ta' awtovalutazzjoni offruti mill-qafas tal-Europass se jkunu ta’ benefiċċju għall-grupp destintarju tal-Garanzija tal-Ħiliet.
 Is-servizzi offruti permezz tal-qafas tal-Europass jgħinu lill-individwi jikkomunikaw l-informazzjoni dwar il-ħiliet u l-kwalifiki tagħhom miksuba permezz ta’ perkorsi differenti, inkluż barra mill-edukazzjoni u t-taħriġ formali (pereżempju permezz tal-ħidma taż-żgħażagħ, il-volontarjat, it-tagħlim ibbażat fuq ix-xogħol, traineeships). Għalhekk, din il-proposta hija konformi wkoll mar-rakkomandazzjoni tal-Kunsill tal-20 ta’ Diċembru 2012
 9
 dwar il-validazzjoni tat-tagħlim mhux formali u informali, li tistieden lill-Istati Membri biex ikollhom fis-seħħ arranġamenti għall-validazzjoni ta’ tagħlim li nkiseb barra mill-edukazzjoni u t-taħriġ formali.
 L-individwi ta' sikwit jużaw il-qafas tal-Europass sabiex jipprovdu informazzjoni dwar il-ħiliet u l-kwalifiki tagħhom biex isibu impjieg. In-netwerk EURES (Servizzi Ewropej tax-Xogħol) kif stabbilit mir-Regolament (UE) 2016/589 tal-Parlament Ewropew u tal-Kunsill
 10
 huwa netwerk ta’ servizzi għall-impjiegi u mekkaniżmu ta’ tlaqqigħ awtomatizzat tal-persuni mal-impjiegi permezz tal-pjattaforma informatika komuni tal-EURES. Se jiġu żgurati sinerġiji u kooperazzjoni bejn il-Europass u l-EURES biex ikun rinfurzat l-impatt taż-żewġ servizzi. Il-proposta hija konformi mad-dispożizzjonijiet tar-Regolament, partikolarment fir-rigward tal-użu tal-Klassifikazzjoni Ewropea ta’ Ħiliet, Kompetenzi, Kwalifiki u Impjiegi (ESCO).
 Il-proposta hija konsistenti ma’ politiki u inizjattivi oħra riċenti dwar l-impjiegi, bħalma huma r-Rakkomandazzjonijiet tal-Kunsill dwar il-Garanzija għaż-Żgħażagħ
 11
 u dwar il-Qgħad fit-Tul
 12
 .
 •Il-konsistenza ma' politiki oħra tal-Unjoni
 Is-servizzi għall-ħiliet u l-kwalifiki huma maħsuba biex jappoġġaw l-impjegabilità u l-mobilità fl-okkupazzjonijiet, is-setturi, ir-reġjuni u l-fruntieri permezz ta' trasparenza, komparabilità u fehim aħjar tal-ħiliet u l-kwalifiki tal-individwu. Huma jistgħu jappoġġaw lill-individwi tal-UE li jiċċaqilqu lil hinn mill-UE (inklużi f’każijiet fejn sussegwentement jiksbu ħiliet u kwalifiki f’pajjiżi terzi) u liċ-ċittadini ta’ pajjiżi terzi li jemigraw lejn l-UE jew li diġà jkun residenti hemmhekk. Fil-kuntest attwali ta’ flussi ta’ dħul u ta’ ħruġ akbar ta’ persuni lejn u mill-UE, il-qafas tal-Europass huwa konsistenti ma’ inizjattivi tal-UE marbuta mal-Aġenda Ewropea dwar il-Migrazzjoni kif ukoll il-Pjan ta’ Azzjoni tal-UE dwar l-Integrazzjoni ta’ ċittadini ta’ pajjiżi terzi
 13
 . L-informazzjoni disponibbli fuq l-internet f’diversi lingwi u l-appoġġ ipprovdut fil-livell nazzjonali jistgħu jikkontribwixxu għall-integrazzjoni ta’ ċittadini ta’ pajjiżi terzi.
 Billi jipprovdu għodod li jistgħu jintużaw faċilment mill-utent u jinkoraġġixxu sinerġija u kooperazzjoni aħjar sabiex is-servizzi fuq il-post dwar il-ħiliet u l-kwalifiki jaqdu aħjar lill-individwi, id-Deċiżjoni proposta għandha l-għan li tilħaq firxa wiesgħa ta’ utenti, inklużi dawk bi ftit kwalifiki, il-persuni qiegħda u l-migranti, u għalhekk din tikkontribwixxi għall-inklużjoni.
 L-Internet u t-teknoloġiji diġitali qed jittrasformaw dinjietna. Billi jipprovdi aċċess aħjar għas-servizzi, il-qafas tal-Europass huwa wkoll konformi mal-istrateġija tas-Suq Uniku Diġitali
 14
 tal-Unjoni, li għandu l-għan li jippermetti aċċess aħjar għall-konsumaturi u n-negozji għal prodotti u servizzi onlajn madwar l-Ewropa.
 2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
 •Il-bażi ġuridika
 Il-proposta hija bbażata fuq l-Artikoli 165 u 166 tat-Trattat dwar il-Funzjonament tal-Unjoni Ewropea.
 L-għan tad-dokumentazzjoni u l-iskambju ta’ informazzjoni dwar il-ħiliet u l-kwalifiki huwa li jintlaħqu l-opportunitajiet ta' edukazzjoni u ta' taħriġ, jiġu appoġġati deċiżjonijiet dwar il-karriera, jinstabu opportunitajiet tax-xogħol u tiġi appoġġata l-mobilità.
 L-Artikolu 165 jistipula li l-Unjoni għandha tikkontribwixxi għall-iżvilupp ta' edukazzjoni ta' kwalità billi tinkoraġġixxi l-kooperazzjoni bejn l-Istati Membri u, jekk ikun meħtieġ, billi tappoġġa u tissupplimenta l-azzjoni tagħhom. L-azzjoni tal-Unjoni għandha tkun immirata, fost l-oħrajn, lejn l-iżvilupp ta’ skambji ta’ informazzjoni u esperjenza dwar kwistjonijiet komuni għas-sistemi edukattivi tal-Istati Membri.
 L-Artikolu 166 jistipula li l-Unjoni għandha timplimenta politika ta’ taħriġ vokazzjonali li għandha tappoġġa u tissupplimenta l-azzjoni tal-Istati Membri. L-azzjoni tal-Unjoni għandha l-għan, fost l-oħrajn, li ttejjeb it-taħriġ vokazzjonali inizjali u kontinwu sabiex tiġi ffaċilitata l-integrazzjoni vokazzjonali u r-reintegrazzjoni fis-suq tax-xogħol u biex jiġu żviluppati skambji ta’ informazzjoni u ta’ esperjenza fuq kwistjonijiet komuni fis-sistemi ta’ taħriġ tal-Istati Membri.
 Minħabba li l-politiki tal-edukazzjoni u tat-taħriġ vokazzjonali huma fil-kompetenza tal-Istati Membri, dawn l-artikoli jeskludu l-armonizzazzjoni tal-liġijiet u r-regolamenti tal-Istati Membri.
 Iż-żewġ artikoli jiddikjaraw li l-Unjoni u l-Istati Membri għandhom irawmu kooperazzjoni ma’ pajjiżi terzi u mal-organizzazzjonijiet internazzjonali kompetenti rispettivament fil-qasam tal-edukazzjoni [l-Artikolu 165(3)] u fil-qasam tat-taħriġ vokazzjonali [l-Artikolu 166(3)].
 •Is-sussidjarjetà
 L-inizjattiva hija konformi mal-prinċipju tas-sussidjarjetà minħabba li tappoġġa u tikkomplementa l-attivitajiet tal-Istati Membri.
 Jekk tiġi indirizzata biss fil-livell nazzjonali, l-ambitu tal-għodod u s-servizzi għall-ħiliet u l-kwalifiki jibqa' limitat u l-potenzjal għal sinerġiji mas-servizzi eżistenti, kemm fil-livell tal-UE kif ukoll fil-livell nazzjonali, ma jkunx sfruttat b’mod sħiħ. L-azzjoni fil-livell tal-UE toffri l-pjattaforma meħtieġa biex jinħolqu konsistenza u fehim aħjar tas-sistemi u l-kwalifiki diversi fost il-pajjiżi u l-partijiet interessati differenti. Fl-aħħar nett se jinkisbu għażliet aħjar, aċċess iktar faċli għal informazzjoni ta’ kwalità aħjar u opportunitajiet ġodda u dan se jikkontribwixxi għal allokazzjoni aħjar tar-riżorsi fil-livell tal-UE.
 Għal servizzi offruti fuq il-post fil-livell nazzjonali permezz ta’ ċentri, id-dispożizzjonijiet għal simplifikazzjoni u kooperazzjoni aktar b’saħħitha proposti fid-Deċiżjoni huma konformi mal-prinċipju tas-sussidjarjetà. Il-proposta biex tiġi stabbilita interfaċċa waħda ewlenija u l-ħatra ta' benefiċjarju ewlieni ta' finanzjament tal-Unjoni Ewropea għal kull pajjiż, b'rwol ta’ koordinament għal kwistjonijiet marbuta mal-ħiliet u l-kwalifiki li jibni fuq l-esperjenza tal-Istati Membri ma timponi ebda dispożizzjoni dwar l-implimentazzjoni u l-arranġamenti ta’ koordinazzjoni għall-Istati Membri (u pajjiżi parteċipanti).
 •Il-proporzjonalità
 Il-miżuri proposti fir-reviżjoni tad-Deċiżjoni Europass ma jżidux l-ambitu tal-azzjoni tal-UE lil hinn minn dak li huwa meħtieġ. Il-miżuri huma proporzjonati mal-objettivi li għandhom jinkisbu.
 L-azzjonijiet proposti jindirizzaw l-istrumenti eżistenti deskritti hawnhekk u għalhekk huma proporzjonali fir-rigward tal-objettivi li għandhom jintlaħqu.
 Ir-reviżjoni tad-Deċiżjoni Europass hija ggwidata, bħala prinċipju ġenerali, mill-ħtieġa li hi u l-qafas li tistabbilixxi jiġu aġġornati, biex jiġu ssodisfati l-ħtiġijiet attwali li qed jevolvu u biex tinżamm flessibbli biżżejjed sabiex tippermetti żviluppi futuri possibbli fit-teknoloġija, l-edukazzjoni u t-taħriġ, is-soċjetà u l-ħtiġijiet tas-suq tax-xogħol u biex jiġu evitati aktar reviżjonijiet fit-terminu qasir. B’mod partikolari, il-proposta għandha l-għan li tadatta d-Deċiżjoni għall-prattiki li qed jinbidlu fis-suq tax-xogħol bħall-pubblikazzjoni ta’ offerti ta' xogħol, l-applikazzjonijiet, il-valutazzjonijiet tal-ħiliet u r-reklutaġġ li qegħdin dejjem iżjed jiġu amministrati onlajn. Meta jiġu pprovduti għodod u servizzi utli jeħtieġ li jitqies wkoll l-involviment ta’ varjetà ta’ fornituri tal-edukazzjoni u t-taħriġ, u l-użu ta’ teknoloġiji u pjattaformi diġitali.
 •L-għażla tal-istrument
 L-istrument se jkun Deċiżjoni tal-Parlament Ewropew u tal-Kunsill li jħassar u jissostitwixxi d-Deċiżjoni eżistenti Nru 2241/2004/KE tal-Parlament Ewropew u tal-Kunsill.
 3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
 •L-evalwazzjonijiet ex-post/il-kontrolli tal-idoneità tal-leġiżlazzjoni eżistenti
 Fl-2008 u fl-2013 twettqu żewġ evalwazzjonijiet tal-qafas tal-Europass. It-tieni evalwazzjoni, li tkopri l-perjodu 2008-2012, ikkonfermat li d-dokumenti tal-Europass għandhom il-potenzjal li jiffaċilitaw il-mobilità u li huma għodod utli għal individwi li huma interessati li jaħdmu jew jistudjaw barra minn pajjiżhom. Id-dokumenti tal-Europass jistgħu jipprovdu servizzi lill-impjegaturi u saru dejjem aktar rilevanti għall-persuni qiegħda. Il-Europass kellu wkoll rwol importanti fil-mobilità ġo l-istess pajjiż (40% tal-utenti mistħarrġa kienu domestikament mobbli) u tabilħaqq id-dokumenti saru jintużaw ħafna f’ċerti pajjiżi bħall-Italja u Spanja.
 Madankollu, l-evalwazzjoni ssuġġeriet ukoll li l-Europass għandu jiġi ssimplifikat, isir orjentat aktar lejn il-miri u jiġi aġġornat. Għandhom jittejbu s-sinerġiji bejn il-Europass u inizjattivi Ewropej oħra, b’mod partikolari s-servizzi ta' orjentament u ta’ informazzjoni. Is-servizzi ta’ informazzjoni u l-għodod interattivi għall-ħiliet u l-kwalifiki għandhom isiru aktar effiċjenti kif għandhom isiru wkoll id-diversi netwerks Ewropej ta’ ċentri nazzjonali li jipprovdu servizzi ta’ appoġġ relatati. Id-dejta rilevanti minn għodod eżistenti oħra tal-UE għandha tiġi integrata faċilment. L-interoperabilità tal-għodod tal-Europass mal-għodod tal-UE bħal dawk użati għat-tlaqqigħ tal-impjiegi għandha tissaħħaħ.
 L-evalwazzjoni tissottolinja wkoll li d-dokumenti tal-Europass ma evolvewx biex jippermettu deskrizzjoni tat-tipi differenti ta’ tagħlim u ħiliet, bħal dawk miksuba permezz ta’ esperjenzi ta’ tagħlim mhux formali jew informali. L-evalwazzjoni kkunsidrat ukoll li ta' min jiġu esplorati l-merti tal-amalgamar tas-Suppliment għad-Diploma (dokument li jispjega n-natura, il-livell, il-kuntest, il-kontenut u l-istatus tal-kwalifiki ta’ edukazzjoni ogħla) u s-Suppliment għaċ-Ċertifikat (dokument simili maħruġ għal taħriġ vokazzjonali) f’dokument wieħed.
 Id-Deċiżjoni proposta għandha l-għan li twieġeb għal dan it-tħassib.
 •Il-konsultazzjonijiet mal-partijiet interessati
 Fl-2014 saret konsultazzjoni pubblika bi tħejjija għal inizjattiva f’dak iż-żmien magħrufa bħala ż-"Żona Ewropea tal-Ħiliet u tal-Kwalifiki"
 15
 . Il-konsultazzjoni indirizzat l-effettività tal-għodod u s-servizzi eżistenti. Fl-2014 inħareġ Ewrobarometru
 16
 speċjali dwar l-istess inizjattiva, li indirizza wkoll il-perċezzjoni pubblika tal-effettività tal-għodod u s-servizzi.
 Il-konsultazzjoni pubblika sabet li kien hemm lok sinifikanti għal titjib fix-xenarju attwali tal-għodod tal-internet għall-ħiliet u għall-kwalifiki; Identifikat ukoll appoġġ qawwi għall-amalgamar tad-dokumenti tal-Europass. Ir-riżultati indikaw li kien hemm interess potenzjali fil-ħolqien ta’ "punt uniku ta’ kuntatt" li jipprovdi servizzi integrati li jkopru l-firxa sħiħa ta’ servizzi Ewropej dwar l-opportunitajiet ta’ tagħlim, l-orjentament u t-trasparenza tal-kwalifiki. Barra minn hekk, nstab li l-għodod attwali għat-trasparenza ma kinux kompletament adegwati għar-rikonoxximent tal-eżiti tat-tagħlim diġitali.
 Fl-2016, il-Kummissjoni wettqet diversi konsultazzjonijiet immirati
 17
 dwar din il-proposta li tirrevedi d-Deċiżjoni Europass. L-imsieħba soċjali u n-netwerks ta’ ċentri nazzjonali (il-Punti ta’ Koordinazzjoni Nazzjonali tal-QEK - NCPs, iċ-Ċentri Nazzjonali tal-Europass u ċ-Ċentri ta' Euroguidance, eċċ.) wieġbu b’mod partikolari għal aspetti tal-proposta relatati mas-simplifikazzjoni u dwar l-istabbiliment ta' Punti ta' Koordinazzjoni Nazzjonali tal-Ħiliet.
 L-imsieħba soċjali qablu li l-frammentazzjoni ta' bħalissa tas-servizzi għall-ħiliet u l-kwalifiki tirrappreżenta sfida u laqgħu b'mod ġenerali l-idea ta’ aktar integrazzjoni u sinerġija kemm bejn l-għodod onlajn kif ukoll bejn is-servizzi nazzjonali. L-imsieħba soċjali identifikaw ukoll il-ħtieġa għal rabtiet eqreb ma’ aġenziji u osservatorji nazzjonali tal-ħiliet immexxija mill-gvernijiet nazzjonali u l-imsieħba soċjali nfushom. Il-qafas tal-Europass huwa ġeneralment apprezzat bħala għodda li tista’ tintuża direttament minn individwi; B’mod partikolari, is-CV tal-Europass huwa format komuni magħruf sew u użat ħafna li jista' jżid it-trasparenza u l-fehim. Is-Suppliment għad-Diploma ta' edukazzjoni għolja, żviluppat mill-Kummissjoni Ewropea, il-Kunsill tal-Ewropa u l-UNESCO, jintuża ħafna fit-48 pajjiż tal-Proċess ta’ Bologna. F’dan il-proċess, il-ħidma għar-reviżjoni tas-Suppliment għad-Diploma għadha għaddejja, biex jiġi żgurat li dan jirrifletti l-aħħar żviluppi fl-edukazzjoni għolja u jkun rilevanti għall-istudenti u għall-impjegaturi. Huwa meħtieġ ukoll titjib rigward is-Suppliment għaċ-Ċertifikat. L-isforzi biex ċerti elementi jiġu ttrattati b’mod konsistenti bejn iż-żewġ Supplimenti jistgħu jkunu ta’ għajnuna biex tiżdied il-viżibbiltà u jissaħħaħ l-użu.
 Wieħed mill-eżiti ewlenin tal-konsultazzjoni maċ-ċentri tal-Europass, il-punt ta' kuntatt nazzjonali tal-QEK u n-netwerk Euroguidance kien il-ħtieġa ta' aktar fokus fuq kwistjonijiet ta’ orjentament, li ma jistgħux jiġu indirizzati b’mod xieraq permezz ta’ għodod u servizzi bbażati fuq il-web iżda jeħtieġu l-preżenza u l-involviment wiċċ imb’wiċċ tal-individwi. Iċ-ċentri appellaw ukoll għal proċeduri amministrattivi ssimplifikati u għal ippjanar fit-tul meta mqabbel mal-eżerċizzju annwali attwali. Dan ikun konformi mal-proposta tal-Kummissjoni li jiġu ssimplifikati l-operazzjonijiet u l-finanzjament ta’ dawn in-netwerks ta' politika. Xi ċentri qajmu wkoll tħassib speċifiku li d-deżinjazzjoni ta’ Punti ta' Koordinazzjoni Nazzjonali tal-Ħiliet ma għandhomx jirrikjedu, fil-livell nazzjonali, it-teħid ta' attivitajiet jew l-amalgamar taċ-ċentri eżistenti tal-Europass, il-punti ta’ kuntatt nazzjonali tal-QEK u ċ-ċentri ta’ Euroguidance, filwaqt li fakkru li l-organizzazzjoni tas-servizzi fil-livell nazzjonali hija kwistjoni ta’ sussidjarjetà. F’dan il-kuntest, xi Stati Membri jippreferu li tinżamm is-sitwazzjoni preżenti fejn dawn in-netwerks huma fil-biċċa l-kbira entitajiet distinti u li jistgħu jaqgħu taħt ir-responsabilità ta’ partijiet differenti tal-amministrazzjonijiet tagħhom. Il-Kummissjoni spjegat li l-għan ta’ dan l-aspett tal-proposta huwa li jiġu ssimplifikati l-arranġamenti amministrattivi u ta’ koordinazzjoni bejn il-livell nazzjonali u dak Ewropew, u suċċessivament li tiġi ffaċilitata l-azzjoni tal-Istati Membri għal servizzi konnessi li jingħataw lill-individwi. Għandu jiġi identifikat mill-Istati Membri rispettivi benefiċjarju ewlieni tal-fondi tal-UE u dan ikun l-interfaċċa ewlenija mal-Kummissjoni b'rabta mal-attivitajiet attwalment imwettqa mill-Punti ta’ Koordinazzjoni Nazzjonali tal-QEK, iċ-Ċentri Nazzjonali tal-Europass u ċ-Ċentri ta' Euroguidance. Dan diġà huwa l-każ f’diversi pajjiżi
 18
 . Il-proposta għandha tfittex li toħloq aktar opportunitajiet għal użu aktar strateġiku tal-fondi mis-servizzi nazzjonali fuq perjodu ta’ finanzjament itwal iżda tħalli għar-responsabilità ta' kull Istat Membru kwalunkwe deċiżjoni dwar l-implimentazzjoni u l-arranġamenti ta’ koordinazzjoni fil-livell nazzjonali..
 •Il-ġbir u l-użu tal-għarfien espert
 Fl-2015 tnieda studju biex jiġu analizzati u tinġabar informazzjoni dwar seba’ portals marbuta mal-ħiliet u l-kwalifiki (EURES, Europass, ESCO, Opportunitajiet ta’ Tagħlim u Kwalifiki fl-Ewropa, ENIC-NARIC, Panorama ta’ Ħiliet tal-UE u l-Portal għaż-Żgħażagħ). L-għan tal-istudju kien li jiġu identifikati l-isfidi li jħabbtu wiċċhom magħhom l-utenti destinatarji u/jew il-partijiet interessati. L-analiżi tat ħarsa ġenerali inizjali lejn is-soluzzjonijiet ta’ implimentazzjoni possibbli biex jitjiebu l-komplementarjetà u s-sinerġija bejn id-diversi għodod u s-servizzi onlajn.
 •Il-valutazzjoni tal-impatt
 Ma saret l-ebda valutazzjoni tal-impatt. Waqt it-tfassil tal-proposta, ġew ikkunsidrati erba’ opzjonijiet li jibnu fuq l-għodod u s-servizzi eżistenti tal-UE fil-qasam tal-ħiliet u tal-kwalifiki u għandhom l-għan li jadattaw, jiġu ssimplifikati u aġġornati u jiġu żgurati koordinazzjoni u sinerġija aħjar.. L-opzjonijiet ma jinvolvux implikazzjonijiet operazzjonali sinifikanti għall-Istati Membri u l-partijiet interessati l-oħra. L-opzjonijiet imfissra hawn taħt mhumiex reċiprokament esklussivi u jistgħu għalhekk jiġu kkunsidrati separatament kif ukoll flimkien.
 Opzjoni 1 - Tisħiħ tad-dokumentazzjoni u l-preżenza onlajn
 Din l-opzjoni tinvolvi t-tisħiħ u s-simplifikazzjoni tal-għodod ta' dokumentazzjoni eżistenti għall-komunikazzjoni tal-ħiliet u l-kwalifiki u t-titjib tal-kwalità fil-preżenza tagħhom onlajn. L-għodod ta' dokumentazzjoni ikomplu joperaw b’mod indipendenti mingħajr ebda sinerġija ma’ għodod u servizzi relatati oħra.
 Opzjoni 2 - Integrazzjoni aħjar tas-servizzi
 Din l-opzjoni timplika s-simplifikazzjoni tal-għodod u s-servizzi rilevanti tal-UE fil-qasam tal-ħiliet u tal-kwalifiki (Europass, il-Panorama Ewropea tal-Ħiliet, il-portal dwar l-Opportunitajiet ta’ Tagħlim u Kwalifiki fl-Ewropa) biex joffru servizz aktar integrat li jindirizza l-ħtiġijiet tal-ħiliet u l-kwalifiki tal-utenti b’mod komprensiv u b’mod ċar. Is-simplifikazzjoni u t-tisħiħ tal-għodod ta' dokumentazzjoni għall-komunikazzjoni tal-ħiliet u l-kwalifiki jiġu segwiti bħal f'opzjoni 1 iżda l-informazzjoni pprovduta mill-Panorama ta' Ħiliet tal-UE u l-Portal dwar l-Opportunitajiet ta’ Tagħlim u Kwalifiki fl-Ewropa tkun integrata fil-Europass flimkien mal-għodod ta' dokumentazzjoni. L-integrazzjoni ta’ sett usa’ ta’ għodod u servizzi jgħinu jissimplifikaw l-informazzjoni offruta lill-utenti. L-ESCO sservi ta’ terminoloġija komuni għad-deskrizzjoni ta’ ħiliet, kompetenzi, kwalifiki u okkupazzjonijiet. Dan isaħħaħ l-aċċess għall-informazzjoni u ċ-ċarezza tagħha għall-utenti. L-integrazzjoni ta’ għodod u servizzi fil-Europass tgħin il-promozzjoni tagħhom, iżżid l-għarfien u tħeġġeġ l-użu.
 Opzjoni 3 - Koordinazzjoni aħjar tan-netwerks ta’ appoġġ
 Din l-opzjoni tinvolvi l-istabbiliment ta’ punt wieħed ta’ koordinazzjoni fil-livell nazzjonali biex jiġu kkoordinati attivitajiet attwalment assoċjati maċ-Ċentri Nazzjonali tal-Europass, il-Punti ta’ Koordinazzjoni Nazzjonali tal-QEK, u ċ-ċentri ta' Euroguidance. F'kull Stat Membru jiġi identifikat benefiċjaru ewlieni tal-finanzjament tal-UE u interfaċċa ewlenija mal-Kummissjoni b'rabta mal-attivitajiet attwalment imwettqa miċ-ċentri nazzjonali, mingħajr preġudizzju għal kwalunkwe leġiżlazzjoni nazzjonali f’termini ta’ implimentazzjoni u koordinazzjoni. Il-punt ta’ koordinazzjoni f'kull pajjiż jottimizza u jissimplifika l-operat taċ-ċentri nazzjonali u jista' jappoġġa koperazzjoni akbar bejn is-servizzi sabiex jissaħħu t-trasparenza u l-fehim tal-ħiliet u l-kwalifiki u jiġi appoġġat it-tagħlim tul il-ħajja u l-orjentament dwar il-karrieri fil-livell nazzjonali. Il-punt ta’ koordinazzjoni jista' jaġixxi wkoll bħala punt ċentrali għal servizzi oħra kollegati bħall-iżvilupp ta’ informazzjoni dwar il-ħiliet.
 Opzjoni 4 - Interoperabilità aħjar bejn is-servizzi
 Skont din l-opzjoni, il-Europass jappoġġa l-preżentazzjoni u l-integrazzjoni tad-dejta rilevanti minn għodod eżistenti oħra tal-UE bħal dejta kollegata miftuħa (linked open data) jew formati jew standards miftuħa sabiex tiġi appoġġata interoperabilità aħjar bejn id-diversi għodod u servizzi, inklużi dawk ta’ partijiet terzi bħas-suq tax-xogħol. L-ESCO tintuża bħala t-terminoloġija komuni li tappoġġa din il-ħidma. Din l-opzjoni tippermetti lil dawn il-partijiet jisfruttaw aħjar d-dejta għal finijiet differenti, inkluż it-tlaqqigħ tal-impjiegi, u tallinja l-għodod u s-servizzi tal-Europass max-xejriet diġitali li qed jevolvu.
 Dan li ġej huwa konfigurazzjoni possibbli għall-integrazzjoni ta’ servizzi u kollegamenti u sinerġija ma’ għodod oħra:
 Vleġeġ jindikaw sinerġiji jew kollegamenti li għandhom jiġu stabbiliti mas-servizz integrat. Bl-abjad huma portals eżistenti; blu jindika karatteristiċi ġodda tal-għodda. L-ESCO tkun terminoloġija komuni.
 •L-idoneità regolatorja u s-simplifikazzjoni
 Mhux applikabbli. Il-proposta mhix marbuta mar-REFIT.
 Għalkemm il-proposta tiffoka prinċipalment fuq l-immodernizzar u t-tisħiħ tal-qafas tal-Europass, is-sinerġiji li se tikseb se jissimplifikaw il-firxa tal-għodod u s-servizzi tal-UE li nħolqu matul is-snin permezz ta’ miżuri ad hoc mhux neċessarjament appoġġati minn bażi ġuridika. Semplifikazzjoni bħal din għandha ġġib aktar effiċjenza u użabilità.
 Il-proposta hi lesta għall-internet u tippreżenta soluzzjonijiet kemm għall-ambjent diġitali kif ukoll għal dak fiżiku.
 •Id-drittijiet fundamentali
 Fl-Unjoni Ewropea, id-dritt għall-protezzjoni tad-dejta personali huwa ggarantit skont l-Artikolu 8 tal-Karta tad-Drittijiet Fundamentali tal-Unjoni Ewropea. Kull meta l-miżuri previsti f’din id-Deċiżjoni jinvolvu l-ipproċessar ta' dejta personali, dawn għandhom jitwettqu skont il-liġi tal-UE dwar il-protezzjoni tad-dejta personali, b’mod partikolari d-Direttiva 95/46/KE dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data
 19
 u l-miżuri nazzjonali għall-implimentazzjoni relatati magħha, kif ukoll ir-Regolament (KE) Nru 45/2001 dwar il-protezzjoni ta’ individwu fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ dik id-data
 20
 .
 Id-Direttiva 95/46/KE se tiġi sostitwita bir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data (Regolament Ġenerali dwar il-Protezzjoni tad-Data)
 21
 li huwa applikabbli mill-25 ta' Mejju 2018.
 4.L-IMPLIKAZZJONIJIET BAĠITARJI
 Il-biċċa l-kbira tal-għodda koperti mid-Deċiżjoni diġà jeżistu u huma ffinanzjati mill-Unjoni. L-implikazzjonijiet finanzjarji tal-inizjattiva huma prinċipalment marbuta mal-ispejjeż tal-iżvilupp tal-IT, tal-hosting u l-ispejjeż tal-manutenzjoni tas-servizzi bbażati fuq il-web fil-livell tal-UE.
 L-iżvilupp ta’ servizzi onlajn aktar komprensivi kif propost minn din l-inizjattiva se jiġi ffinanzjat mill-Unjoni. Se jkun hemm bżonn investiment inizjali fil-futur qrib għal żvilupp ġdid tal-IT tal-pjattaforma ġdida bbażata fuq il-web madwar l-Ewropa, iżda ma għandux ikun hemm spejjeż mhux mistennija fil-livell tal-UE. Il-livell ta’ investiment meħtieġ se jiddependi mill-għażliet tekniċi tal-IT. Il-programm ta’ ħidma Erasmus + għall-2016 jinkludi attivitajiet għall-iżvilupp ta’ servizzi tal-web għall-ħiliet u l-kwalifiki għal ammont stmat ta’ EUR 2 500 000 biex ikopri dan l-investiment. Mhux se jkun hemm implikazzjonijiet finanzjarji fuq l-Istati Membri jew pajjiżi parteċipanti, minn din il-ħidma ta’ żvilupp. Huma se jintalbu jkomplu jikkontribwixxu l-informazzjoni; din l-attività se tkun appoġġata mill-baġit tal-Unjoni kif inhu l-każ bħalissa.
 Kwalunkwe investiment inizjali se jkun ibbilanċjat mill-iffrankar miksub permezz tas-sinerġiji stabbiliti bejn l-għodod eżistenti u l-effiċjenza riżultanti fuq perjodu twil. Minħabba li s-servizzi se jiġu integrati fil-pjattaforma l-ġdida tal-Europass, hemm għadd ta' pjattaformi li mhux se jibqgħu jeżistu. Dan għandu jgħin biex jinkiseb iffrankar sostanzjali fir-riżorsi finanzjarji primarjament permezz tal-integrazzjoni tal-ospitar, il-manutenzjoni u l-appoġġ tal-għodod differenti tal-IT u l-attivitajiet ta’ komunikazzjoni. Dan għandu jammonta għal madwar EUR 450 000 fis-sena.
 L-attivitajiet tal-Punti ta' Kuntatt Nazzjonali tal-QEK, iċ-Ċentri Nazzjonali tal-Europass u ċ-Ċentri ta' Euroguidance huma kofinanzjati mill-Kummissjoni permezz tal-baġit Erasmus+. Ma hemm l-ebda tibdil fuq perjodu medju previst fil-baġit allokat permezz ta’ Erasmus+ għall-operat tal-Punti ta’ Koordinazzjoni Nazzjonali fil-qasam tal-Ħiliet. Fl-2016 l-ammont totali allokat mill-baġit tal-UE liċ-ċentri jammonta għal EUR 7 300 000. L-allokazzjonijiet baġitarji eżistenti għaċ-ċentri nazzjonali jinġabru f'allokazzjoni unika skont il-pajjiż biexjingħataw lil benefiċjarju uniku f’kull Stat Membru fuq bażi pluriennali. Dan se jissimplifika l-proċeduri amministrattivi minħabba li r-rappurtar u l-finanzjament pluriennali jippermettu aktar ippjanar strateġiku u aktar użu strateġiku ta’ riżorsi meta mqabbla mal-eżerċizzju annwali attwali. L-Istati Membri jistgħu fil-fatt ikunu jistgħu jiksbu ffrankar permezz ta’ tnaqqis fl-ispejjeż amministrattivi assoċjati mal-ġestjoni tar-rapportar u tal-finanzjament ta’ żewġ jew tliet ċentri separati. Bħala tali, l-ebda implikazzjoni baġitarja ma hi assoċjata mal-istabbiliment ta’ Punti ta’ Koordinazzjoni Nazzjonali fil-qasam tal-Ħiliet meta mqabbla mas-sitwazzjoni attwali.
 5.ELEMENTI OĦRA
 •Pjani ta' implimentazzjoni u arranġamenti ta’ monitoraġġ, evalwazzjoni u rapportar
 Hija prevista evalwazzjoni kull ħames snin. Il-Kummissjoni, f’kooperazzjoni mal-Istati Membri, se tirrapporta dwar il-progress fl-implimentazzjoni kif rilevanti.
 •Dokumenti ta’ spjegazzjoni (għad-Direttivi)
 Mhux applikabbli.
 •Spjegazzjoni dettaljata tad-dispożizzjonijiet speċifiċi tal-proposta
 Il-preambolu jintroduċi l-qafas attwali tal-Europass u jiddeskrivi kif jikkollega u huwa komplementarju ma' għodod u servizzi oħrajn għall-ħiliet u għall-kwalifiki, b’mod partikolari dawk marbuta mal-informazzjoni dwar l-opportunitajiet ta’ tagħlim u dwar il-kwalifiki u mal-għarfien u l-informazzjoni dwar il-ħiliet.
 Minkejja xi kisbiet importanti, għad fadal bosta sfidi rigward l-għodod u s-servizzi għall-ħiliet u l-kwalifiki. Dawn l-isfidi huma marbuta prinċipalment mat-trasformazzjonijiet li seħħew matul is-snin, b’mod partikolari il-proċessi ta' bidliet fis-suq tax-xogħol u forom u kuntesti ġodda għall-provvista tal-edukazzjoni. Dawn il-bidliet jeħtieġu formati ġodda għall-preżentazzjoni tal-ħiliet, il-kwalifiki u l-esperjenzi u modi ġodda ta’ komunikazzjoni u skambju ta’ informazzjoni.
 It-teknoloġija tal-informatika biddlet il-mod kif jaħdem is-suq tax-xogħol u l-qafas tal-Europass u l-għodod l-oħra tal-UE mhux neċessarjament laħqu ma’ dawn il-bidliet. L-ewwel nett, dawn mhux dejjem ikunu adattabbli għal xejriet ġodda bħall-użu tal-midja soċjali, l-apparati mobbli, l-analiżi tal-big data u l-web crawling. Il-qafas attwali tal-Europass stabbilit bid-Deċiżjoni 2241/2004/KE għandu kamp ta' applikazzjoni u flessibbiltà limitati minħabba li jiffoka fuq dokumenti u mudelli li mhumiex aktar kompatibbli max-xejriet attwali jew t-trajettorja ta’ għodod u servizzi onlajn. Minkejja xi evoluzzjoni, dan in-nuqqas ta’ innovazzjoni aktar profonda jostakola l-użu ta’ dawn l-għodod u jagħmilhom inqas attraenti.
 It-tieni nett, l-għodod tal-UE mhumiex interkonnessi biżżejjed biex jippermettu it-tlaqqigħ, l-użu mill-ġdid u l-integrazzjoni ta' dejta minn sorsi differenti u l-interoperabilità ma’ għodod żviluppati mis-suq tax-xogħol. Għal dawk li qed ifittxu impjieg, pereżempju, il-varjetà ta’ għodod biex jiddokumentaw il-ħiliet u l-varjetà ta’ sistemi, formati u lingwi użati biex jirrekordjaw postijiet tax-xogħol battala jipprevjenu t-tlaqqigħ awtomatizzat ta' postijiet tax-xogħol battala u s-CVs ta’ kandidati potenzjali.
 Din hija r-raġuni għaliex huwa meħtieġ qafas ġdid li jinkludi għodod iktar reattivi u informazzjoni għal finijiet kemm ta’ tagħlim kif ukoll ta’ impjieg, inkluża l-informazzjoni dwar il-ħiliet, u li jiżgura sinerġiji aħjar ma’ servizzi rilevanti oħra bħall-EURES biex ir-rwol ta’ kull servizz jissaħħaħ reċiprokament.
 Din id-Deċiżjoni proposta tindirizza wkoll l-operat ta’ servizzi ta' appoġġ fil-livell nazzjonali marbuta ma’ għodod u servizzi assoċjati mal-Europass kif ukoll il-QEK u Euroguidance.
 L-Artikolu 1 jiddefinixxi l-ambitu tal-qafas il-ġdid Europass, li għandu jipprovdi servizz għad-dokumentazzjoni tal-ħiliet u ta-kwalifiki; joffri opportunitajiet ta’ (awto) valutazzjoni tal-ħiliet; jipprovdi informazzjoni rilevanti; u jappoġġa l-iżvilupp ta’ standards miftuħa biex jiġi aġevolat skambju ta’ informazzjoni aktar faċli bejn l-għodod u s-sistemi differenti.
 L-Artikolu 2 jistabbilixxi d-definizzjonijiet tat-termini użati f’din id-Deċiżjoni.
 Is-servizz imsaħħaħ offrut mill-qafas il-ġdid tal-Europass huwa speċifikat fl-Artikolu 3.
 Attwalment, il-qafas tal-Europass huwa ffukat fuq id-dokumentazzjoni tal-ħiliet u jipprovdi sett ta’ mudelli fissi, inkluż s-CV magħrufa sew tal-Europass, li għandha timtela onlajn jew offlajn u li tista' tiġi stampata. Permezz ta’ din il-proposta, is-CV tal-Europass xorta se tkun karatteristika ewlenija tal-qafas iżda se tevolvi minn "dokument" aktar tradizzjonali bbażat fuq mudell fiss għal għodda aktar flessibbli. L-għodda tas-CV tippermetti preżentazzjoni ta’ tipi differenti ta’ dejta personali u informazzjoni dwar il-ħiliet u l-kwalifiki li jistgħu jiġu faċilment irranġati mill-ġdid u kkombinati, jekk meħtieġ, f’varjetà ta’ oqsma u formati. Bħala tali s-CV se ssir aktar adattabbli għad-diversi ħtiġijiet u sitwazzjonijiet li jinqalgħu għal min qed jitgħallem u għal dawk li qegħdin ifittxu xogħol fi stadji differenti tal-ħajja professjonali u personali tagħhom. Is-CV iżżomm il-karatteristiċi tradizzjonali sabiex tkun tista’ tiġi editjata u stampata faċilment, iżda l-utenti se jkunu jistgħu wkoll jippreżentaw il-ħiliet u l-kwalifiki tagħhom f’formati oħrajn inqas tradizzjonali, inklużi elementi viżwali. Dawn se jkunu jistgħu jagħmlu użu aħjar mill-vantaġġi tal-midja soċjali, l-applikazzjonijiet għall-apparati mobbli u l-għodod tat-tlaqqigħ tal-impjiegi. Se jittieħed dan l-istess approċċ ma’ kull wieħed mid-dokumenti tal-Europass sabiex ikun żgurat li huma rilevanti u adattabbli, li jkunu jistgħu jintegraw id-dejta rilevanti u li l-utenti jkollhom l-għodod li jissodisfaw il-ħtiġijiet differenti tagħhom, kemm issa kif ukoll fil-ġejjieni.
 Il-qafas tal-Europass se joffri lill-utenti l-opportunità li jagħmlu awtovalutazzjoni tal-ħiliet tagħhom bħalma huma l-ħiliet diġitali permezz ta’ għodod provduti fil-livell tal-UE u li jintegraw dejta minn għodod oħra ta' awtovalutazzjoni tal-UE bħall-Youthpass. Dawn l-għodod kollha se jippermettu fehim aktar faċli u kondiviż tal-kunċetti u l-eżiti kemm mill-individwi kif ukoll minn dawk li jippruvaw jivvalutaw u jifhmu l-ħiliet. Tali għodod bħalissa mhumiex previsti mill-qafas attwali apparti l-qafas ta’ referenza għall-valutazzjoni tal-ħiliet lingwistiċi marbuta mad-dokumenti tal-Europass.
 Flimkien ma’ għodod għad-dokumentazzjoni u l-(awto) valutazzjoni, il-qafas propost se jipprovdi wkoll informazzjoni rilevanti dwar il-kwalifiki, l-opportunitajiet ta’ tagħlim, il-faċilitajiet ta' orjentament dwar il-karrieri, il-prattiki ta' rikonoxximent tal-kwalifiki u l-informazzjoni dwar il-ħiliet. Din l-informazzjoni se jaċċedu għaliha l-utenti b’mod sempliċi u mingħajr diffikultà, sabiex jingħata appoġġ aħjar għall-għażliet ta' karrieri u ta' tagħlim tagħhom. Din l-informazzjoni mhix ipprovduta mill-qafas attwali. L-akkomunament ta' tali dejta f’post wieħed u l-użu ta’ terminoloġija komuni (b’diversi lingwi) se jgħinu lill-utenti jsibu dak li jridu b’mod aktar faċli.
 Il-qafas rivedut tal-Europass se joffri l-possibbiltà li jiġu żviluppati u jintużaw standards miftuħa għal skambju aħjar u l-kondiviżjoni ta’ dejta elettronika dwar il-ħiliet u l-kwalifiki.
 Id-Deċiżjoni tiddefinixxi qafas ġenerali iżda ma jistabbilixxi l-ebda format jew mudell stabbilit għad-dokumentazzjoni tal-ħiliet, kif inhu l-każ bħalissa. Din se tiżgura l-flessibbiltà meħtieġa biex is-servizzi jadattaw għall-evoluzzjoni futura tal-ħtiġijiet u t-teknoloġija.
 L-Artikolu 4 jistabbilixxi l-prinċipji ewlenin li jispiraw il-qafas il-ġdid. B’mod partikolari, se jiżgura t-trasparenza tat-tagħlim u l-ħiliet miksuba f’kuntesti differenti (formali, mhux formali u informali). Il-qafas rivedut tal-Europass se jqis l-livelli tal-kwalifiki kif stipulati fil-Qafas Ewropew tal-Kwalifiki sabiex l-informazzjoni dwar il-kwalifiki minn pajjiżi differenti (kemm tal-UE kif ukoll mhux tal-UE) tkun aktar trasparenti u komparabbli.
 L-użu ta’ standards miftuħa se jippermetti l-interoperabilità bejn is-servizzi. Kull żvilupp li jsir fil-kuntest ta’ din id-Deċiżjoni għandu jkun mingħajr preġudizzju għad-deċiżjonijiet meħuda fil-kuntest tal-implimentazzjoni tar-regolament EURES u se jikkomplementa kwalunkwe żvilupp tekniku sussegwenti.
 Biex jissaħħu kemm il-valur miżjud Ewropew kif ukoll il-firxa ta' azzjoni tal-għodod u s-servizzi, il-Europass se jkun offrut bil-lingwi uffiċjali kollha tal-UE. L-użu u l-importanza tat-teknoloġija u l-ħtieġa li tkun żgurata l-adattabilità għall-ħtiġijiet li qed dejjem jevolvu huma stabbiliti fit-test legali.
 L-Artikolu 5 jistabbilixxi s-Suppliment(i) tal-Europass għall-Kwalifiki . Dan l-Artikolu jappoġġa l-għoti ta’ informazzjoni minn partijiet awtorizzati dwar in-natura tal-kwalifiki miksuba minn persuna permezz ta’ dokumenti standardizzati. Is-Suppliment(i) għall-Kwalifiki se tinkorpora jew jinkorporaw is-supplimenti eżistenti (is-Suppliment għad-Diploma u s-Suppliment għaċ-Ċertifikat) kif previst fid-Deċiżjoni Nru 2241/2004/KE. F’dan il-kuntest, l-Artikolu jirrikonoxxi speċifikament il-ħtieġa għal kooperazzjoni b’mod partikolari bejn il-Kummissjoni, il-Kunsill tal-Ewropa u l-UNESCO, li huma koproprjetarji tas-Suppliment għad-diploma.
 L-Artikolu 6 jistabbilixxi l-klassifikazzjoni Ewropea ta’ Ħiliet, Kompetenzi, Kwalifiki u Impjiegi (ESCO) bħala lingwa ta' referenza komuni biex tappoġġa l-iskambju ta’ informazzjoni u dokumenti dwar l-okkupazzjonijiet, il-ħiliet u l-kwalifiki u t-tfittix ta’ dokumenti elettroniċi jew it-tqabbil tagħhom. L-użu ta’ terminoloġija komuni se jħaffef l-operazzjonijiet ta’ tfittix u jappoġġa l-użu aħjar tat-teknoloġija attwali bħall-web crawling. Dan huwa partikolarment utli għat-tfittix ta' impjieg, it-tlaqqigħ tal-impjiegi, it-tfittix ta' opportunitajiet ta’ edukazzjoni u taħriġ kif ukoll l-orjentament dwar il-karriera. Dawn il-karatteristiċi se jappoġġaw direttament lis-servizzi offruti mill-Europass. Il-kunċett ta’ klassifikazzjoni Ewropea ta' okkupazzjonijiet u ħiliet diġà hija inkorporata fir-Regolament EURES. Din id-Deċiżjoni toffri l-opportunità li tistabbilixxi formalment l-ESCO, b’mod partikolari minħabba li r-Regolament EURES jqis biss żewġ pilastri tal-ESCO (i) okkupazzjonijiet, ii) għarfien, ħiliet u kompetenzi), u jħalli barra t-tielet pilastru (kwalifiki). L-ESCO qed isservi de facto bħala klassifikazzjoni komuni fil-qafas EURES, u dan qed jagħtiha karattru li jgħin u jiggarantixxi li jitqies l-aspett tal-"kwalifiki" tagħha.. Id-deċiżjoni Europass hija bbażata fuq l-Artikoli 165 u 166 dwar l-edukazzjoni u t-taħriġ u l-qafas isegwi b'mod ċar l-għanijiet ta’ tagħlim, u dan huwa l-aktar kuntest adatt biex tiġi introdotta l-ESCO.
 L-Artikolu 7 jiffoka fuq l-implimentazzjoni u l-monitoraġġ tad-Deċiżjoni. B’mod partikolari l-Kummissjoni se timmonitorja l-effettività tal-għodod u l-konsistenza tal-informazzjoni pprovduta mill-Punti ta’ Koordinazzjoni Nazzjonali tal-Ħiliet.
 L-Artikolu 8 jagħti d-dettalji dwar ir-rwoli ewlenin tal-Istati Membri, b’mod partikolari fir-rigward tad-deżinjazzjoni u l-amministrazzjoni tal-Punti ta’ Koordinazzjoni Nazzjonali tal-Ħiliet responsabbli għall-koordinazzjoni tal-attivitajiet assoċjati mal-implimentazzjoni tad-Deċiżjoni Europass u l-kompiti relatati mal-QEK, il-validazzjoni, l-informazzjoni dwar il-ħiliet u l-orjentament. Il-mandat u l-kompiti tal-Punti ta’ Koordinazzjoni Nazzjonali tal-Ħiliet huma stabbiliti. L-Artikolu jistabbilixxi wkoll li d-dejta rilevanti u l-evidenza disponibbli fil-livell nazzjonali jiġu pprovduti biex jiddaħħlu fl-għodod tal-Europass u biex jaġġornawhom. Il-punti ta’ koordinazzjoni huma maħsuba biex ikunu l-benefiċjarju ewlieni tal-finanzjament u l-interfaċċa ewlenija mal-UE, filwaqt li implimentazzjoni interna u l-arranġamenti organizzattivi jitħallew f’idejn l-Istati Membri u l-pajjiżi parteċipanti.
 L-Artikolu 9 jindika li l-miżuri previsti f’din id-Deċiżjoni għandhom jitwettqu skont il-liġi tal-UE dwar il-protezzjoni tad-dejta personali. Dan jinkludi l-liġi tal-UE dwar il-protezzjoni tad-dejta applikabbli għall-Istati Membri (miżuri nazzjonali ta’ implimentazzjoni tagħha) u għall-istituzzjonijiet tal-Unjoni minħabba li l-Kummissjoni hija wkoll involuta fl-ipproċessar tad-dejta personali. Minħabba li d-dejta personali tiġi pprovduta, ittrattata u, possibbilment skambjata permezz tal-Europass, l-utenti għandhom, b’mod partikolari, ikunu konxji ta’ dan l-ipproċessar, jagħtu l-kunsens tagħhom għall-ipproċessar u jkunu jistgħu jitolbu t-tħassir tad-dejta personali tagħhom.
 Id-dettalji tal-evalwazzjoni huma stabbiliti fl-Artikolu 10.
 L-Artikolu 11 jelenka l-pajjiżi li jistgħu jipparteċipaw fil-Qafas. Jibqa’ mhux mibdul meta mqabbel ma’ din id-Deċiżjoni peress li m’hemm l-ebda evidenza tal-ħtieġa li tiġi estiża jew titnaqqas il-parteċipazzjoni. L-informazzjoni dwar il-ħiliet u l-kwalifiki pprovduta permezz tal-Qafas, madankollu, se tirreferi għal għadd akbar ta’ pajjiżi u sistemi edukattivi sabiex ikunu koperti l-flussi ta’ dħul u ta’ ħruġ ta’ individwi minn u lejn partijiet oħra tad-dinja.
 L-Artikolu 12 jistabbilixxi dispożizzjonijiet finanzjarji.
 L-Artikolu 13 jħassar id-Deċiżjoni tal-Parlament Ewropew u tal-Kunsill tal-15 ta' Diċembru 2004 dwar qafas Komunitarju waħdieni għat-trasparenza tal-kwalifiki u tal-kompetenzi (Europass). Minħabba l-bidliet fis-sustanza u l-għan previst mill-proposta l-ġdida, id-deċiżjoni ta’ qabel għandha titħassar u tiġi sostitwita b’test ġdid.
 L-Artikolu 14 jistabbilixxi l-jum tad-dħul fis-seħħ tad-Deċiżjoni.
 2016/0304 (COD)
 Proposta għal
 DEĊIŻJONI TAL-PARLAMENT EWROPEW U TAL-KUNSILL
 dwar qafas komuni għall-għoti ta’ servizzi aħjar għall-ħiliet u l-kwalifiki (Europass), u li tħassar id-Deċiżjoni 2241/2004/KE
 (Test b'rilevanza għaż-ŻEE)
 IL-PARLAMENT EWROPEW U L-KUNSILL TA' L-UNJONI EWROPEA,
 Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 165 u 166 tiegħu,
 Wara li kkunsidraw l-proposta tal-Kummissjoni Ewropea,
 Wara li l-abbozz tal-att leġiżlattiv intbagħat lill-parlamenti nazzjonali,
 Wara li kkunsidraw l-opinjoni tal-Kumitat Ekonomiku u Soċjali Ewropew
 22
 ,
 Wara li kkunsidraw l-opinjoni tal-Kumitat tar-Reġjuni
 23
 ,
 Filwaqt li jaġixxu skont il-proċedura leġiżlattiva ordinarja,
 Billi:
 (1)L-individwi, meta jfittxu xogħol, jew meta jieħdu deċiżjonijiet dwar xiex u fejn jitgħallmu jew jistudjaw jew jaħdmu jeħtieġu aċċess għal informazzjoni dwar l-opportunitajiet disponibbli, dwar mezzi ta' valutazzjoni tal-ħiliet tagħhom, u dwar mezzi ta' preżentazzjoni ta' informazzjoni rigward il-ħiliet u l-kwalifiki tagħhom.
 (2)Id-differenzi fil-lingwa, fid-definizzjonijiet, fil-formats tad- dokumenti, kif ukoll fil-metodi ta' valutazzjoni u validazzjoni tal-kwalifiki, kollha jippreżentaw sfidi konsiderevoli għall-individwi, għall-impjegaturi u għall-awtoritajiet kompetenti. Dawn l-isfidi jinqalgħu speċjalment meta l-individwi jiċċaqalqu minn pajjiż għall-ieħor, inklużi pajjiż terzi, iżda wkoll meta jfittxu impjieg ġdid jew jinvolvu ruħhom fit-tagħlim. Huma meħtieġa informazzjoni ċara u fehim kondiviż sabiex jiġu indirizzati dawn l-isfidi.
 (3)Id-Deċiżjoni 2241/2004/KE tal-Parlament Ewropew u tal-Kunsill
 24
 stabbilixxiet qafas biex jiġu indirizzati dawn l-isfidi. L-għan tagħha kien li tinkiseb aktar trasparenza tal-kwalifiki u tal-kompetenzi permezz ta’ portafoll ta’ dokumenti, magħrufa bħala "Europass", li l-individwi jkunu jistgħu jużaw fuq bażi volontarja. Id-Deċiżjoni 2241/2004/KE stabbilixxiet ukoll il-korpi nazzjonali, magħrufa bħala ċ-Ċentri Nazzjonali tal-Europass, li jimplimentaw il-qafas tal-Europass.
 (4)Sabiex jintlaħaq l-objettiv ewlieni tiegħu, il-qafas tal-Europass iffoka fuq l-għodod għad-dokumentazzjoni tal-ħiliet u tal-kwalifiki. Dawn l-għodod kisbu użu wiesa'. L-attivitajiet miċ-Ċentri Nazzjonali tal-Europass joffru appoġġ u jippromwovu d-dokumentazzjoni tal-ħiliet u l-kwalifiki
 25
 .
 (5)Il-portafoll tal-Europass inkluda ħames mudelli ta' dokumenti. Il-mudell tal-Europass Curriculum Vitae (CV) jippermetti lill-individwi jikkompletaw s-CV tagħhom f’format standardizzat. F'għaxar snin, inħolqu onlajn aktar minn 60 miljun CV tal-Europass. Żewġ mudelli ta’ suppliment għall-kwalifiki, jiġifieri s-Suppliment tal-Europass għad-Diploma
 26
 u s-Suppliment tal-Europass għaċ-Ċertifikat, joffru informazzjoni dwar il-kontenut u l-eżiti tat-tagħlim assoċjati ma’ kwalifika u dwar is-sistema tal-edukazzjoni tal-pajjiż li joħroġ l-kwalifika. Il-Passaport tal-Lingwi Europass jintuża biex jiddeskrivi l-ħiliet lingwistiċi. Il-Europass Mobility tiddeskrivi l-ħiliet miksuba barra mill-pajjiż fuq esperjenzi ta’ mobilità għal tagħlim jew xogħol.
 (6)Il-portafoll tal-Europass, madankollu, huwa biss wieħed minn għadd ta’ għodod u strumenti stabbiliti fil-livell Ewropew biex jitjiebu t-trasparenza u l-għarfien tal-ħiliet u l-kwalifiki.
 (7)Ir-Rakkomandazzjoni tal-Parlament Ewropew u tal-Kunsill tat-23 ta’ April 2008 dwar l-istabbiliment ta' Qafas Ewropew tal-Kwalifiki għat-tagħlim tul il-ħajja
 27
 - minn hawn 'il quddiem "QEK" - ħolqot qafas ta’ referenza komuni biex tingħata għajnuna lill-individwi u lill-organizzazzjonijiet meta jiġu pparagunati sistemi ta’ kwalifiki differenti u l-livelli ta’ kwalifiki minn dawn is-sistemi.
 (8)Il-portal tal-Opportunitajiet ta’ Tagħlim u Kwalifiki fl-Ewropa
 28
 jagħti aċċess għal informazzjoni dwar opportunitajiet ta’ tagħlim u kwalifiki offruti f’sistemi differenti ta' edukazzjoni fl-Ewropa u dwar il-paragun ta' oqfsa nazzjonali ta’ kwalifiki bl-użu tal-QEK.
 (9)Il-Panorama ta’ Ħiliet tal-UE
 29
 tipprovdi informazzjoni dwar ħiliet għal okkupazzjonijiet differenti u industriji speċifiċi, inklużi d-domanda u l-provvista fil-livell nazzjonali.
 (10)Klassifikazzjoni Ewropea ta’ Ħiliet, Kompetenzi, Kwalifiki u Impjiegi (ESCO) tmexxiet mill-Kummissjoni bħala lingwa komuni u għodda operazzjonali għall-edukazzjoni/it-taħriġ u x-xogħol
 30
 . L-ESCO tirristruttura kunċetti li huma rilevanti għas-suq tax-xogħol tal-UE u l-edukazzjoni u t-taħriġ fi tliet pilastri interkonnessi: i) okkupazzjonijiet, ii) għarfien, ħiliet u kompetenzi u iii) kwalifiki. Il-pilastri tal-ESCO jistgħu jiġu kkomplementati minn vokabularji awżiljarji li jkopru ambiti relatati, bħall-kuntest tax-xogħol, l-oqsma tal-edukazzjoni u tat-taħriġ jew is-setturi ekonomiċi.
 (11)Ir-Regolament (UE) 2016/589 tal-Parlament u tal-Kunsill
 31
 stabbilixxa s-Servizzi Ewropej tax-Xogħol (EURES), netwerk ta' servizzi għall-impjiegi u mekkaniżmu ta’ tlaqqigħ awtomatizzat tal-persuni mal-impjiegi permezz tal-pjattaforma informatika komuni tal-EURES. Biex jippermetti l-iskambju u t-tlaqqigħ ta' postijiet tax-xogħol battala mal-kandidati, dan il-mekkaniżmu jeħtieġ lista komuni u multilingwi ta' ħiliet, kompetenzi u okkupazzjonijiet. Billi tiżviluppa l-ESCO, il-Kummissjoni qed tipprovdi sistema ta’ klassifikazzjoni multilingwi ta’ okkupazzjonijiet, ħiliet u kompetenzi u kwalifiki li hija adattata għal dan l-għan.
 (12)Il-proċessi tas-suq tax-xogħol bħalma huma l-pubblikazzjoni ta’ impjiegi, l-applikazzjonijiet għall-impjiegi, il-valutazzjonijiet dwar il-ħiliet u r-reklutaġġ qed jiġu amministrati dejjem aktar onlajn permezz ta’ għodod li jużaw mezzi soċjali, big data u teknoloġiji oħra. L-għażla tal-kandidati hija amministrata permezz ta’ għodod u proċessi li jfittxu l-informazzjoni dwar il-ħiliet u l-kwalifiki miksuba f’kuntesti formali, informali u mhux formali.
 (13)L-edukazzjoni u t-taħriġ qed dejjem aktar jiġu offruti f’forom u kuntesti ġodda minn varjetà ta’ fornituri, partikolarment permezz tal-użu ta’ teknoloġiji u pjattaformi diġitali. Bl-istess mod, il-ħiliet, l-esperjenzi u l-kisbiet fit-tagħlim huma rikonoxxuti f’forom differenti, bħal pereżempju badges miftuħa diġitali. Dawn huma magħrufa u użati għall-ħiliet miksuba permezz ta’ tagħlim mhux formali bħal fil-ħidma fil-qasam taż-żgħażagħ.
 (14)Huwa rikonoxxut li qiegħda tikber l-importanza tal-ħiliet trasversali jew personali li jistgħu jiġu applikati f’oqsma differenti. L-individwi jeħtieġu għodod u orjentamenti dwar l-awtovalutazzjoni u dwar id-deskrizzjoni ta' dawn il-ħiliet kif ukoll oħrajn, pereżempju dawk diġitali jew lingwistiċi.
 (15)Tradizzjonalment l-informazzjoni dwar il-ħiliet u l-kwalifiki miksuba hija ppreżentata f'CV u dokumenti ta’ prova bħal ċertifikati jew diplomi. Attwalment l-individwi jippreżentaw informazzjoni dwar il-ħiliet u l-kwalifiki tagħhom permezz ukoll ta’ għodod ġodda. Għodod bħal dawn jiffaċilitaw il-preżentazzjoni tal-ħiliet u l-kwalifiki f’diversi formati diġitali u onlajn u jappoġġaw ukoll l-awtovalutazzjoni mill-individwi tal-ħiliet miksuba f’kuntesti differenti.
 (16)L-analiżi tal-postijiet tax-xogħol battala, u ta' xejriet oħra tas-suq tax-xogħol, huwa mod stabbilit biex tiġi żviluppata l-informazzjoni dwar il-ħiliet biex wieħed jifhem il-kwistjonijiet tad-diskrepanzi fil-ħiliet u n-nuqqas ta' ħiliet kif ukoll l-asimmetrija fir-rigward tal-kwalifiki. L-użu tat-teknoloġija tal-informatika, bħall-web crawling u l-big data, jgħin biex tittejjeb l-informazzjoni dwar il-ħiliet u għalhekk jiġu indirizzati l-ispariġġi fil-ħiliet.
 (17)Il-enfasi attwali tal-qafas tal-Europass fuq id-dokumentazzjoni hija wisq limitata biex tingħata risposta għall-bżonnijiet attwali u futuri. Biex jikkomunikaw il-ħiliet u l-kwalifiki u jieħdu deċiżjonijiet opportunitajiet ta’ xogħol u ta' taħriġ, l-utenti għandhom bżonn aċċess għall-informazzjoni u l-għodod rilevanti għall-komprensjoni tal-ħiliet u tal-kwalifiki kif ukoll għodod għad-dokumentazzjoni tal-ħiliet u tal-kwalifiki tagħhom.
 (18)L-għodod u s-servizzi tal-Unjoni għall-ħiliet u l-kwalifiki għandhom jadattaw għall-prattiki li qed jinbidlu u l-avvanzi fit-teknoloġija sabiex ikun żgurat li jibqgħu rilevanti u ta’ valur għall-utenti. Dan għandu jinkiseb permezz, fost affarijiet oħra, tal-ħolqien ta’ aktar sinerġija bejn għodod u servizzi relatati, inklużi dawk żviluppati minn partijiet terzi, biex jingħata servizz aktar komprensiv u effettiv.
 (19)L-approċċ rivedut tal-qafas tal-Europass għandu jikkunsidra l-bżonnijiet tal-utenti potenzjali kollha, inklużi l-istudenti, dawk li jfittxu x-xogħol, il-ħaddiema, l-impjegaturi, il-professjonisti tal-orjentament, is-servizzi pubbliċi tal-impjiegi, l-imsieħba soċjali, il-fornituri tal-edukazzjoni u tat-taħriġ, l-organizzazzjonijiet għall-ħidma fil-qasam taż-żgħażagħ u l-fassala tal-politika.
 (20)Is-servizzi għandhom jiġu pprovduti onlajn fil-livell tal-Unjoni. Is-servizzi għandhom jinkludu wkoll l-iżvilupp u l-użu ta’ standards miftuħa, skemi ta' metadejta u assi semantiċi biex jiġi ffaċilitat l-iskambju effettiv ta’ informazzjoni, miżuri xierqa ta’ awtentikazzjoni ta’ dokumenti biex tiġi żgurata l-fiduċja fid-dokumenti diġitali u fl-għarfien u l-informazzjoni dwar il-ħiliet. Barra minn hekk, is-servizzi ta’ appoġġ fil-livell nazzjonali għandhom jippromwovu u jiżguraw l-aċċess għal firxa wiesgħa ta’ utenti, inklużi ċ-ċittadini ta’ pajjiżi terzi.
 (21)Għalhekk il-qafas tal-Europass stabbilit bid-Deċiżjoni 2241/2004/KE għandu jiġi sostitwit minn qafas ġdid biex jiġu indirizzati l-ħtiġijiet li qed jinbidlu.
 (22)Il-EURES huwa netwerk kooperattiv responsabbli għall-iskambju tal-informazzjoni u għall-iffaċilitar tal-interazzjoni bejn dawk li qed ifittxu impjieg u l-impjegaturi. Dan jipprovdi assistenza bla ħlas lill-persuni li qed ifittxu impjieg u li jixtiequ jiċċaqalqu lejn pajjiż ieħor u jgħin lill-impjegaturi li jixtiequ jingaġġaw ħaddiema minn pajjiżi oħra. Għandhom jiġu żgurati sinerġiji u kooperazzjoni bejn il-Europass u l-EURES biex ikun rinfurzat l-impatt taż-żewġ servizzi.
 (23)Il-mudell(i) tas-CV, inkluż is-CV stabbilit tal-Europass, u l-mudell(i) tas-Suppliment għall-Kwalifiki għandhom jiffurmaw parti mill-Qafas. Il-mudelli għandhom ikunu disponibbli onlajn.
 (24)Id-deżinjazzjoni tal-Punti ta' Koordinazzjoni Nazzjonali tal-Ħiliet bħala l-interfaċċi u l-benefiċjarji ewlenin tal-fondi tal-Unjoni se tappoġġa amministrazzjoni u rappurtar simplifikati u tista’ tappoġġa aktar kooperazzjoni u koordinazzjoni bejn is-servizzi nazzjonali eżistenti, inklużi ċ-Ċentri Nazzjonali tal-Europass, il-Punti ta’ Koordinazzjoni Nazzjonali tal-QEK u n-netwerk Euroguidance mingħajr preġudizzju għall-arranġamenti nazzjonali f’termini ta’ implimentazzjoni u organizzazzjoni.
 (25)Id-Direttiva tal-Parlament Ewropew u tal-Kunsill 95/46/KE tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data u r-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-moviment liberu ta’ dak id-data, kif ukoll il-miżuri ta’ implimentazzjoni nazzjonali relatati, japplikaw għall-ipproċessar tad-dejta personali skont din id-Deċiżjoni.
 (26)Il-parteċipazzjoni fil-qafas il-ġdid għandha tkun miftuħa għall-Istati aderenti, għall-pajjiżi taż-Żona Ekonomika Ewropea, għall-pajjiżi kandidati potenzjali u għall-pajjiżi kandidati għall-adeżjoni mal-Unjoni, minħabba l-interess u l-kooperazzjoni fit-tul tagħhom mal-Unjoni f’dan il-qasam. Il-parteċipazzjoni għandha tkun skont id-dispożizzjonijiet rilevanti fl-istrumenti li jirregolaw ir-relazzjonijiet bejn l-UE u dawk il-pajjiżi. L-informazzjoni dwar il-ħiliet u l-kwalifiki pprovduta permezz tal-qafas tal-Europass se tiġi minn firxa usa' ta' pajjiżi u sistemi edukattivi minn dawk tal-pajjiżi parteċipanti u tirrifletti movimenti migratorji minn u lejn partijiet oħra tad-dinja.
 (27)Il-Kummissjoni se tiggarantixxi pjattaforma ta’ kooperazzjoni bejn l-Istati Membri u l-partijiet interessati biex tiġi żgurata l-koerenza ġenerali tal-implimentazzjoni u l-monitoraġġ ta’ din id-Deċiżjoni.
 (28)Peress li l-objettiv ta’ din id-Deċiżjoni, jiġifieri l-istabbiliment ta' qafas komprensiv u interoperabbli ta’ għodod, servizzi u informazzjoni medika għal finijiet impjieg u ta’ tagħlim, ma jistax jinkiseb b’mod suffiċjenti mill-Istati Membri waħedhom, iżda jistgħu pjuttost, minħabba l-effetti tal-azzjoni, jinkisbu aħjar fil-livell tal-Unjoni, l-Unjoni tista’ tadotta miżuri ta' implimentazzjoni, filwaqt li jiġi rispettat il-prinċipju tas-sussidjarjetà kif stabbilit fl-Artikolu 5 tat-Trattat. Skont il-prinċipju tal-proporzjonalità, kif stabbilit f'dak l-Artikolu, din id-Deċiżjoni ma tmurx lil hinn minn dak li hu meħtieġ biex jintlaħaq dan l-objettiv.
 (29)L-attivitajiet imwettqa fil-qafas ta’ din id-Deċiżjoni se jkunu appoġġati minn espert tal-Aġenziji tal-Unjoni, b’mod partikolari miċ-Ċentru Ewropew għall-Iżvilupp ta' Taħriġ Professjonali (CEDEFOP), fl-ambitu ta’ kompetenza tagħhom,
 ADOTTAW DIN ID-DEĊIŻJONI:
 Artikolu 1
 Suġġett u kamp ta' applikazzjoni
 1.Din id-Deċiżjoni tistabbilixxi qafas Ewropew, inklużi l-għodod ibbażati fuq il-web, l-informazzjoni u l-iżvilupp ta’ standards miftuħa biex jiġu appoġġati t-trasparenza u l-fehim tal-ħiliet u l-kwalifiki. Il-qafas għandu jkun magħruf bħala "Europass".
 2.Il-Europass għandu jiġi amministrat mill-Kummissjoni u appoġġat mill-Punti ta' Koordinazzjoni Nazzjonali tal-Ħiliet.
 3.L-użu tal-Europass ma għandu jimponi l-ebda obbligu jew ma għandu jikkonferixxi l-ebda dritt għajr dawk definiti f’din id-Deċiżjoni.
 Artikolu 2
 Definizzjonijiet
 Għall-finijiet ta' din id-Deċiżjoni, japplikaw id-definizzjonijiet li ġejjin:
 (a)"Suppliment għaċ-Ċertifikat" tfisser dokument mehmuż ma’ ċertifikat vokazzjonali, sabiex jagħmilha iktar faċli għal terzi partijiet biex jifhmu l-eżiti tat-tagħlim miksuba mid-detentur tal-kwalifika kif ukoll in-natura, il-livell, il-kuntest, il-kontenut u l-istatus tal-istudji li tlestew;
 (b)"Suppliment għad-Diploma" tfisser dokument mehmuż ma’ diploma ta' edukazzjoni għolja, sabiex jagħmilha iktar faċli għal partijiet terzi biex jifhmu l-eżiti tat-tagħlim miksuba mid-detentur tal-kwalifika kif ukoll in-natura, il-livell, il-kuntest, il-kontenut u l-istatus tal-istudji li tlestew;
 (c)"Dokumenti tas-supplimenti tal-Europass għall-kwalifiki" tfisser sett ta’ dokumenti, inklużi s-suppliment għad-diploma u s-suppliment għaċ-ċertifikat, maħruġa mill-awtoritajiet kompetenti msemmija fl-Artikolu 5;
 (d)"metadejta" tfisser dejta li tipprovdi informazzjoni dwar dejta oħra li tintuża f’dokumenti tal-Europass;
 (e)"skemi ta' metadejta" tfisser deskrizzjoni ta’ elementi ta’ metadejta, il-valuri possibbli tagħhom, il-livell ta' obbligu tal-valuri u r-relazzjonijiet bejn dawn l-elementi ta’ metadejta;
 (f)"okkupazzjoni" tfisser raggruppament ta’ impjiegi li jinvolvu kompiti simili u li jirrikjedu sett ta' ħiliet simili;
 (g)"oganizzazzjonijiet" tfisser impjegaturi, dawk li jirreklutaw, l-istituzzjonijiet tal-edukazzjoni u t-taħriġ, u partijiet interessati oħra li għandhom interess fi kwistjonijiet dwar l-edukazzjoni, it-taħriġ u l-impjiegi;
 (h)"kwalifika" tfisser eżitu formali ta’ proċess ta' valutazzjoni u ta' validazzjoni li jinkiseb meta korp kompetenti jiddetermina li individwu kiseb l-eżiti tat-tagħlim sal-istandards preskritti;
 (i)"assi semantiċi" tfisser ġabra ta’ metadejta jew dejta ta' referenza ampjament riutilizzabbli bħal listi ta’ kodiċijiet, tassonomiji, dizzjunarji jew vokabularji li jintużaw għall-iżvilupp ta’ sistemi;
 (j)"valutazzjoni tal-ħiliet" tfisser il-proċess jew il-metodu użat għall-evalwazzjoni, il-kejl u eventwalment id-deskrizzjoni tal-ħiliet tal-individwi. Dan jista’ jinkludi awtovalutazzjoni jew valutazzjoni iċċertifikata minn parti terza;
 (k)"standards" tfisser ftehimiet rikonoxxuti dwar kriterji jew speċifikazzjonijiet ta’ prodott, servizz, proċess jew metodu, inklużi skemi ta' metadejta u assi semantiċi.
 Artikolu 3
 Għodod u informazzjoni
 1.Il-Europass għandu jipprovdi l-għodod ibbażati fuq il-web li ġejjin :
 (a)għodod għad-dokumentazzjoni ta' informazzjoni personali f’varjetà ta' formati, inklużi l-mudelli ta' curriculum vitae (CV);
 (b)għodod ta' awtovalutazzjoni tal-ħiliet individwali, inkluż permezz ta’ kwestjonarji, b'referenza għal deskrizzjonijiet stabbiliti tal-ħiliet jew permezz tal-integrazzjoni ta’ dejta minn għodod oħra ta' awtovalutazzjoni eżistenti tal-UE bħall-Youthpass;
 (c)mudell(i) ta' Supplimenti tal-Europass għall-Kwalifiki , kif imsemmi fl-Artikolu 5;
 (d)għodod meħtieġa għall-appoġġ tal-preżentazzjoni u l-iskambju ta’ informazzjoni minn organizzazzjonijiet.
 2.Il-Europass għandu jipprovdi informazzjoni dwar dan li ġej:
 (a)opportunitajiet ta’ tagħlim disponibbli;
 (b)opportunitajiet għall-validazzjoni tat-tagħlim mhux formali u informali;
 (c)prattiki u deċiżjonijiet ta' rikonoxximent f’diversi pajjiżi, inklużi pajjiżi terzi, sabiex l-individwi u l-partijiet interessati l-oħra jingħataw l-għajnuna ħalli jifhmu l-kwalifiki;
 (d)servizzi li joffru orjentament għat-tagħlim u l-iżvilupp tal-karriera;
 (e)analiżi tax-xejriet fil-provvista u d-domanda u tipi oħra ta' informazzjoni dwar il-ħiliet inkluż fil-livell ġeografiku u dak settorjali, bl-użu ta’ mezzi teknoloġiċi bħall-analiżi tal-big data u l-web crawling;
 (f)kwalunkwe informazzjoni addizzjonali dwar il-ħiliet u l-kwalifiki li tista' tkunu rilevanti għall-ħtiġijiet partikolari tal-migranti li jaslu jew li jgħixu fl-UE sabiex jingħata appoġġ lill-integrazzjoni tagħhom.
 3.Il-Europass għandu jappoġġa l-kooperazzjoni dwar l-iżvilupp u d-disseminazzjoni ta' standards miftuħa, inklużi l-iskemi ta' metadejta u l-assi semantiċi, biex jiġi ffaċilitat l-iskambju aktar effettiv ta' informazzjoni dwar il-ħiliet u l-kwalifiki fil-livell tal-UE u mill-Istati Membri u partijiet terzi. Din is-sistema ta’ klassifikazzjoni multilingwi l-ESCO (Klassifikazzjoni Ewropea ta’ Ħiliet, Kompetenzi, Kwalifiki u Impjiegi) imsemmija fl-Artikolu 6 għandha tintuża biex jingħata appoġġ lil din il-ħidma.
 Artikolu 4
 Prinċipji u karatteristiċi ewlenin
 1.L-informazzjoni u l-istandards miftuħa offruti permezz tal-Europass għandhom jiġu ppubblikati, mingħajr ħlas, għal użu mill-ġdid mill-Istati Membri u partijiet interessati oħra fuq bażi volontarja.
 2.Il-Europass għandu jfittex li jtejjeb it-trasparenza u l-fehim tat-tagħlim miksub f’kuntesti formali, mhux formali u informali u permezz ta’ esperjenzi prattiċi, inkluża l-mobilità.
 3.Il-Europass għandu jinkludi għodod li jiffaċilitaw l-fehim tal-ħiliet permezz ta’ valutazzjoni minn partijiet terzi jew awtodikjarazzjoni mill-individwi.
 4.Il-Qafas Ewropew tal-Kwalifiki (QEK) għandu jintuża bħala qafas ta’ appoġġ għall-forniment ta' informazzjoni fil-Europass. Issir referenza għall-QEK fl-informazzjoni dwar il-kwalifiki, fid-deskrizzjonijiet tas-sistemi ta' edukazzjoni u taħriġ nazzjonali u f'oqsma rilevanti oħra.
 5.Il-Europass għandu juża l-Klassifikazzjoni Ewropea ta’ Ħiliet, Kompetenzi, Kwalifiki u Impjiegi (ESCO) stabbilita fl-Artikolu 6 biex tkun żgurata l-interoperabilità semantika bejn l-għodod ta’ dokumentazzjoni u ta' informazzjoni. L-ESCO għandha tipprovdi wkoll pjattaforma ta’ interoperabilità ma’ servizzi rilevanti oħra bħal dawk żviluppati mis-suq tax-xogħol.
 6.Il-qafas tal-Europass jista’ jinkludi opzjoni biex l-informazzjoni personali tinħażen mill-utenti, bħal profil personali.
 7.Il-Europass għandu jappoġġa s-servizzi ta’ awtentikazzjoni għal kwalunkwe dokument diġitali jew rappreżentazzjoni ta’ informazzjoni dwar il-ħiliet u l-kwalifiki.
 8.L-għodod web tal-Europass għandhom jiġu pprovduti fil-lingwa uffiċjali tal-Unjoni Ewropea.
 9.Il-Europass għandu jiġi aġġornat f’konformità mal-avvanzi teknoloġiċi kif ukoll il-bidliet fis-swieq tax-xogħol u fl-għoti tal-edukazzjoni u t-taħriġ.
 10.Il-Europass għandu jitħaddem biex jiġu appoġġati u żgurati sinerġiji ma’ strumenti u servizzi oħra offruti fil-livell tal-UE u dak nazzjonali. L-iżvilupp ta’ skemi ta' metdejta miftuħa għandu jkun kompatibbli mal-istandards tekniċi applikati skont ir-Regolament (UE) Nru 2016/589.
 Artikolu 5
 Suppliment(i) tal-Europass għall-Kwalifiki
 1.Is-Suppliment(i) tal-Europass għall-Kwalifiki għandu jew għandhom jinħarġu mill-awtoritajiet nazzjonali kompetenti skont mudelli żviluppati mill-Kummissjoni Ewropea u partijiet interessati
 32
 oħra bħall-Kunsill tal-Ewropa u l-UNESCO.
 2.Il-mudelli tas-Supplimenti tal-Europass għall-Kwalifiki għandhom:
 (a)jiġu rispettati mill-awtoritajiet nazzjonali rilevanti meta jimlew u joħorġu s-supplimenti. B’mod partikolari, l-ordni ta’ kull element għandha tiġi rispettata u kull taqsima għandha timtela sabiex jiġu ffaċilitati l-fehim u l-għoti ta' informazzjoni sħiħa;
 (b)isiru disponibbli permezz tal-għodod tal-internet tal-Europass;
 (c)jiġu pprovduti fil-lingwi uffiċjali kollha tal-Unjoni Ewropea;
 (d)ikunu soġġetti għal reviżjonijiet regolari sabiex jiġu żgurati r-rilevanza u l-użabilità tas-supplimenti.
 3.Id-dokumenti kollha tas-Supplimenti tal-Europass għall-Kwalifiki maħruġa minn korpi awtorizzati għandhom jinħarġu b’mod awtomatiku u mingħajr ħlas f’forma elettronika, fil-lingwa nazzjonali u/jew f’lingwa Ewropea prinċipali, skont il-proċeduri maqbula bejn il-korpi emittenti u l-Punti ta’ Koordinazzjoni Nazzjonali tal-Ħiliet msemmija fl-Artikolu 8 u f’konformità ma’ kwalunkwe proċedura maqbula bejn il-Kummissjoni Ewropea u l-partijiet interessati.
 Artikolu 6
 Klassifikazzjoni Ewropea ta’ Ħiliet, Kompetenzi, Kwalifiki u Impjiegi (ESCO)
 1.Il-Kummissjoni għandha tamministra klassifikazzjoni multilingwi ta’ kunċetti li huma rilevanti għas-sistema ta' taħriġ u edukazzjoni u għas-suq tax-xogħol tal-UE magħrufa bħala l-Klassifikazzjoni Ewropea ta’ Ħiliet, Kompetenzi, Kwalifiki u Impjiegi (ESCO).
 2.Il-klassifikazzjoni ESCO tappoġġa b’mod dirett il-funzjonament tal-Europass billi tipprovdi lingwa ta' referenza komuni għall-iskambju ta’ informazzjoni u dokumenti dwar il-ħiliet u l-kwalifiki u għall-fini ta’ tfittix ta’ xogħol, tlaqqigħ ta' impjiegi, tfittix għal opportunitajiet ta’ edukazzjoni u ta' taħriġ u għoti ta’ orjentament fir-rigward tat-tagħlim u l-karriera.
 Artikolu 7
 Implimentazzjoni u monitoraġġ
 1.Il-Kummissjoni, b'kooperazzjoni mal-Istati Membri, għandha:
 (a)tiżviluppa għodod ibbażati fuq il-web għall-operat tal-Europass;
 (b)tiżgura li jitwettqu attivitajiet adegwati ta’ promozzjoni u ta’ informazzjoni fil-livell tal-Unjoni u dak nazzjonali sabiex jintlaħqu l-utenti u l-partijiet interessati rilevanti;
 (c)taġġorna regolarment il-Europass;
 (d)taġġorna regolarment il-klassifikazzjoni ESCO, f’kooperazzjoni mill-qrib mal-Istati Membri u mal- partijiet interessati, bħall-imsieħba soċjali, l-assoċjazzjonijiet professjonali, l-istituti tal-edukazzjoni u tat-taħriġ, l-istituti tar-riċerka, l-istituti tal-istatistika u s-servizzi tal-impjiegi.
 2.Il-Kummissjoni u l-Istati Membri għandhom jaħdmu biex jiżguraw li l-partijiet ikkonċernati kollha, fil-livell tal-Unjoni u f’dak nazzjonali, ikunu involuti fl-implimentazzjoni ta’ din id-Deċiżjoni.
 3.Il-Kummissjoni, f’kooperazzjoni mal-Istati Membri, għandha b’mod partikolari:
 (a)tippromwovi u timmonitorja l-effettività tal-għodod web tal-Europass u taġġorna u tiżviluppa s-servizzi tal-Europass skont il-ħtiġijiet tal-utenti;
 (b)timmonitorja l-effettività tal-appoġġ għall-iżvilupp ta’ standards miftuħa, skemi ta' metadejta u assi semantiċi għall-interoperabilità;
 (c)tappoġġa l-implimentazzjoni tal-Artikolu 14 tar-Regolament (UE) Nru 2016/589 dwar il-klassifikazzjoni ESCO, u tappoġġa l-aġġornament kontinwu tal-ESCO;
 (d)tappoġġa l-iżvilupp tal-informazzjoni dwar il-ħiliet, inklużi l-antiċipazzjoni u t-tbassir;
 (e)tappoġġa l-iskambju ta’ informazzjoni dwar id-deċiżjonijiet u l-prattiki ta’ rikonoxximent;
 (f)tappoġġa l-iżvilupp ta’ politika ta’ orjentament u servizzi ta’ orjentament;
 (g)timmonitorja l-attivitajiet tal-Punti ta' Koordinazzjoni Nazzjonali tal-Ħiliet, il-konsistenza tal-informazzjoni li jipprovdu għall-analiżi tax-xejriet fil-provvista u d-domanda tal-ħiliet, u l-informazzjoni provduta dwar l-opportunitajiet ta’ tagħlim għall-portal rilevanti fil-livell tal-Unjoni;
 (h)tistabbilixxi reviżjonijiet bejn il-pari u skambji tal-aħjar prattiki fost l-Istati Membri.
 4.Il-Kummissjoni tirrapporta fuq il-progress wara l-adozzjoni ta’ din id-Deċiżjoni, kif xieraq, fil-kuntest tal-oqsfa tal-politika rilevanti dwar l-edukazzjoni/taħriġ u l-impjiegi.
 Artikolu 8
 Rwol tal-Istat Membru
 1.Kull Stat Membru għandu jkun responsabbli għall-implimentazzjoni ta' din id-Deċiżjoni fil-livell nazzjonali. Għal dak l-għan, l-Istati Membri għandhom:
 (a)jagħżlu u jamministraw, skont iċ-ċirkostanzi nazzjonali, Punti ta' Koordinazzjoni Nazzjonali tal-Ħiliet, biex jappoġġaw il-koordinazzjoni u l-kooperazzjoni bejn is-servizzi nazzjonali msemmija f'din id-Deċiżjoni;
 (b)jiżguraw, permezz tal-Punti ta’ Koordinazzjoni Nazzjonali tal-Ħiliet, l-għoti f’waqtu u effikaċi ta’ dejta u informazzjoni disponibbli fil-livell nazzjonali għall-aġġornament tal-qafas tal-Europass;
 (c)jipprovdu lill-utenti tal-Europass aċċess għall-informazzjoni jew id-dejta rilevanti disponibbli fl-Istati Membri, partikolarment l-aċċess għall-informazzjoni dwar l-opportunitajiet ta’ tagħlim, il-kwalifiki u s-sistemi ta’ kwalifiki u għall-assi semantiċi fil-livell nazzjonali;
 (d)jipprovdu bażi ta’ evidenza biex tiġi appoġġata l-evalwazzjoni kif hemm deskritt fl-Artikolu 10 ta’ din id-Deċiżjoni, b'mod partikolari dejta dwar l-użu effettiv ta’ għodod u dwar is-sodisfazzjon tal-utenti.
 2.Kull Punt ta’ Koordinazzjoni Nazzjonali tal-Ħiliet għandu:
 (a)jikkoordina, b’koperazzjoni mal-korpi nazzjonali rilevanti, l-attivitajiet relatati mal-implimentazzjoni tal-għodod u s-servizzi tal-Europass fil-livell nazzjonali;
 (b)jippromwovi u jipprovdi informazzjoni dwar l-orjentament għal finijiet ta’ tagħlim u ta’ impjieg u jagħmel l-informazzjoni dwar l-opportunitajiet ta’ tagħlim disponibbli pubblikament fil-livell nazzjonali u permezz tal-għodda onlajn tal-Unjoni.
 (c)jimmonitorja l-ġbir u d-disseminazzjoni ta' informazzjoni bbażata fuq il-fatti u f’ħin reali dwar il-ħiliet fil-livell nazzjonali u dak reġjonali;
 (d)jappoġġa r-referenzjar trasparenti tal-livelli tal-kwalifiki fl-oqfsa ta’ kwalifiki nazzjonali għall-QEK, jipprovdi informazzjoni dwar il-QEK lill-partijiet interessati nazzjonali u jikkomunika r-riżultati tal-proċess ta’ referenzjar u fuq il-kwalifiki lill-għodda onlajn tal-Unjoni;
 (e)jappoġġa l-kooperazzjoni fil-livell nazzjonali bejn il-partijiet interessati pubbliċi u privati dwar kwistjonijiet relatati mal-ħiliet f’setturi ekonomiċi;
 (f)jinvolvi lill-partijiet interessati rilevanti kollha fl-attivitajiet taħt ir-responsabilità tagħhom;
 (g)jimplimenta jew jappoġġa attivitajiet oħra kif miftiehem mill-Kummissjoni u l-Istati Membri fil-livell tal-UE.
 3.Il-Punti ta' Koordinazzjoni Nazzjonali tal-Ħiliet għandhom ikunu l-benefiċjarju tal-finanzjament mill-Unjoni mogħti għall-implementazzjoni ta’ din id-Deċiżjoni.
 Artikolu 9
 Proċessar u protezzjoni tad-dejta
 Il-miżuri previsti f’din id-Deċiżjoni għandhom jitwettqu skont il-liġi tal-Unjoni dwar il-protezzjoni tad-dejta personali, b’mod partikolari d-Direttiva 95/46/KE u r-Regolament (KE) No 45/2001
 33
 .
 Artikolu 10
 Evalwazzjoni
 1.Fi żmien ħames snin wara d-dħul fis-seħħ ta’ din id-Deċiżjoni, u mbagħad kull ħames snin wara dan, il-Kummissjoni għandha tippreżenta lill-Parlament Ewropew u lill-Kunsill rapport ta’ evalwazzjoni dwar l-implimentazzjoni ta’ din id-Deċiżjoni.
 2.L-evalwazzjoni għandha titwettaq minn korp indipendenti fuq il-bażi ta' indikaturi kwalitattivi u kwantitattivi li għandhom jiġu miftiehma mill-Kummissjoni u l-Istati Membri.
 Artikolu 11
 Pajjiżi parteċipanti
 1.Il-parteċipazzjoni fl-attivitajiet imsemmija f'din id-Deċiżjoni għandha tkun miftuħa għall-Istati Aderenti u għall-pajjiżi mhux fl-UE li huma fiż-Żona Ekonomika Ewropea skont il-kondizzjonijiet stipulati fil-Ftehim taż-ŻEE.
 2.Il-parteċipazzjoni għandha tkun miftuħa wkoll għall-pajjiżi kandidati għall-adeżjoni mal-Unjoni Ewropea u l-pajjiżi kandidati potenzjali skont il-Ftehimiet Ewropej tagħhom.
 Artikolu 12
 Dispożizzjonijiet finanzjarji
 L-implimentazzjoni ta’ din id-Deċiżjoni għandha tiġi kofinanzjata permezz tal-programmi tal-Unjoni. L-approprjazzjonijiet annwali għandhom jiġu awtorizzati mill-Parlament Ewropew u tal-Kunsill fil-limiti tal-qafas finanzjarju.
 Artikolu 13
 Tħassir
 Id-Deċiżjoni Nru 2241/2004/KE hija b'dan imħassra.
 Artikolu 14
 Dħul fis-seħħ
 Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
 Magħmul fi Brussell,
 Għall-Parlament Ewropew
 Għall-Kunsill
 Il-President
 Il-President
 (1)
 Bidu Ġdid għall-Ewropa: L-Aġenda tiegħi għall-Impjiegi, it-Tkabbir, il-Ġustizzja u t-Tibdil Demokratiku. Linji Gwida Politiċi għall-Kummissjoni Ewropea li jmiss
 https://ec.europa.eu/priorities/publications/president-junckers-political-guidelines_mt
 (2)
 Stħarriġ Annwali dwar it-Tkabbir:
 http://eur-lex.europa.eu/legal-content/EN/TXT/?qid=1473755846317&uri=CELEX:52015DC0690
 (3)
 http://ec.europa.eu/social/main.jsp?catId=958&langId=mt
 (4)
 http://eur-lex.europa.eu/legal-content/MT/TXT/?qid=1389776578033&uri=CELEX:52012DC0669
 (5)
 http://ec.europa.eu/social/main.jsp?catId=1039
 (6)
 Aġenda Ġdida għall-Ħiliet għall-Ewropa - Naħdmu flimkien biex insaħħu l-kapital uman, l-impjegabilità u l-kompetittività, COM(2016) 381.
 (7)
 ĠU C 111, 6.5.2008, p. 1.
 (8)
 Proposta għal Rakkomandazzjoni tal-Kunsill dwar l-Istabbiliment ta' Garanzija tal-Ħiliet, COM(2016) 382
 (9)
 ĠU C 398, 22.12.2012.
 (10)
 Ir-Regolament (UE) 2016/589 tal-Parlament Ewropew u tal-Kunsill tat-13 ta' April 2016 dwar netwerk Ewropew ta' servizzi tal-impjiegi (EURES), aċċess tal-ħaddiema għas-servizzi ta' mobilità u integrazzjoni ulterjuri tas-swieq tax-xogħol u li jemenda Regolamenti (UE) Nru 492/2011 u (UE) Nru 1296/2013 (ĠU L 107, 22.4.2016, p. 1).
 (11)
 Ir-Rakkomandazzjoni tal-Kunsill tat-22 ta' April 2013 dwar it-twaqqif ta’ Garanzija għaż-Żgħażagħ: http://eur-lex.europa.eu/legal-content/EN/ALL/?uri=CELEX%3A32013H0426%2801%29
 (12)
 ĠU C 67, 20.2.2016.
 (13)
 COM(2016) 377 final.
 (14)
 Strateġija għal Suq Uniku Diġitali għall-Ewropa COM(2015)192 final.
 (15)
 Konsultazzjoni pubblika dwar “Żona Ewropea tal-Ħiliet u tal-Kwalifiki”: http://ec.europa.eu/dgs/education_culture/more_info/consultations/skills_en.htm
 (16)
 Ewrobarometru Speċjali 417: Żona Ewropea tal-Ħiliet u l-Kwalifiki — Rapport, Ġunju 2014: http://ec.europa.eu/public_opinion/archives/ebs/ebs_417_en.pdf
 (17)
 L-imsieħba soċjali, in-netwerks ta’ politika (iċ-ċentri tal-Europass, il-Punti ta' Kuntatt Nazzjonali tal-QEK, in-netwerk Euroguidance), u s-soċjetà ċivili.
 (18)
 Attwalment fi 12-il pajjiż, hemm korp wieħed biss li jospita ċ-ċentri nazzjonali kollha tal-pajjiż, fi 17, hemm żewġ korpi jospitaw iċ-ċentri kollha u f’7 pajjiżi hemm tliet korpi differenti li jamministraw iċ-ċentri, EACEA, 2016.
 (19)
 ĠU L 281, 23.11.1995, p. 31.
 (20)
 ĠU L 8, 12.01.2001, p. 1.
 (21)
 ĠU L 119, 4.5.2016, p. 1-88.
 (22)
 GU C , , p. .
 (23)
 GU C , , p. .
 (24)
 ĠU L 390, 31.12.2004, p. 6.
 (25)
 It-tieni evalwazzjoni tad-Deċiżjoni tal-Parlament Ewropew u tal-Kunsill dwar qafas Komunitarju uniku għat-trasparenza tal-kwalifiki u l-kompetenzi (Europass), COM(2013) 899 final.
 (26)
 Is-Suppliment għad-siploma jinħareġ minn istituzzjonijiet ta’ edukazzjoni għolja skont l-istandards maqbula mill-Kummissjoni Ewropea, il-Kunsill tal-Ewropa u l-UNESCO.
 (27)
 ĠU C 111, 6.5.2008, p. 1.
 (28)
 https://ec.europa.eu/ploteus/
 (29)
 http://skillspanorama.cedefop.europa.eu/en
 (30)
 L-istrateġija Ewropa 2020 ħabbret li l-Kummissjoni se taħdem fuq qafas bħal dan, il-Komunikazzjoni tal-Kummissjoni dwar "Ewropa 2020 - Strateġija għal tkabbir intelliġenti, sostenibbli u inklussiv", COM(2010) 2020 final.
 (31)
 ĠU L 107, 22.4.2016, p. 1.
 (32)
 Is-supplimenti attwali huma s-Suppliment għaċ-Ċertifikat u s-Suppliment għad-Diploma.
 (33)
 Ir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).


type: contracts

jurisdiction: EU

text:
 30.11.2006
 NL
 Publicatieblad van de Europese Unie
 L 333/50
 BESLUIT
 Nr. 122/2006 VAN HET GEMENGD COMITÉ VAN DE EER
 van 22 september 2006
 tot wijziging van bijlage XIII (Vervoer) bij de EER-Overeenkomst
 HET GEMENGD COMITÉ VAN DE EER,
 Gelet op de Overeenkomst betreffende de Europese Economische Ruimte, gewijzigd bij het Protocol tot aanpassing van de Overeenkomst betreffende de Europese Economische Ruimte, hierna „de Overeenkomst” genoemd, en met name op artikel 98,
 Overwegende hetgeen volgt:
 (1)
 Bijlage XIII bij de Overeenkomst werd gewijzigd bij Besluit nr. 90/2006 van het Gemengd Comité van de EER van 7 juli 2006 (1).
 (2)
 Verordening (EG) nr. 549/2004 van het Europees Parlement en de Raad van 10 maart 2004 tot vaststelling van het kader voor de totstandbrenging van het gemeenschappelijke Europese luchtruim (2), Verordening (EG) nr. 550/2004 van het Europees Parlement en de Raad van 10 maart 2004 betreffende de verlening van luchtvaartnavigatiediensten in het gemeenschappelijk Europees luchtruim (3) en Verordening (EG) nr. 551/2004 van het Europees Parlement en de Raad van 10 maart 2004 betreffende de organisatie en het gebruik van het gemeenschappelijk Europees luchtruim (4) werden in de Overeenkomst opgenomen bij Besluit nr. 67/2006 van het Gemengd Comité van de EER van 2 juni 2006 (5), met specifieke aanpassingen per land.
 (3)
 Verordening (EG) nr. 2096/2005 van de Commissie van 20 december 2005 tot vaststelling van gemeenschappelijke eisen voor de verlening van luchtvaartnavigatiediensten (6) moet in de Overeenkomst worden opgenomen.
 (4)
 Verordening (EG) nr. 2150/2005 van de Commissie van 23 december 2005 tot vaststelling van gemeenschappelijke regels voor een flexibel gebruik van het luchtruim (7) moet in de Overeenkomst worden opgenomen,
 BESLUIT:
 Artikel 1
 In bijlage XIII bij de Overeenkomst worden na punt 66w (Verordening (EG) nr. 552/2004 van het Europees Parlement en de Raad) de volgende punten ingevoegd:
 „66x.
 32005 R 2096: Verordening (EG) nr. 2096/2005 van de Commissie van 20 december 2005 tot vaststelling van gemeenschappelijke eisen voor de verlening van luchtvaartnavigatiediensten (PB L 335 van 21.12.2005, blz. 13).
 66y.
 32005 R 2150: Verordening (EG) nr. 2150/2005 van de Commissie van 23 december 2005 tot vaststelling van gemeenschappelijke regels voor een flexibel gebruik van het luchtruim (PB L 342 van 24.12.2005, blz. 20).”
 Artikel 2
 De in het EER-supplement bij het Publicatieblad van de Europese Unie bekend te maken teksten in de IJslandse en Noorse taal van de Verordeningen (EG) nr. 2096/2005 en (EG) nr. 2150/2005 zijn authentiek.
 Artikel 3
 Dit besluit treedt in werking op 23 september 2006, op voorwaarde dat alle in artikel 103, lid 1, van de Overeenkomst bedoelde kennisgevingen aan het Gemengd Comité van de EER hebben plaatsgevonden (8) of op de dag van inwerkingtreding van Besluit nr. 67/2006 van het Gemengd Comité van de EER van 2 juni 2006, als dat later is.
 Artikel 4
 Dit besluit wordt bekendgemaakt in het EER-gedeelte van en in het EER-supplement bij het Publicatieblad van de Europese Unie.
 Gedaan te Brussel, 22 september 2006.
 Voor het Gemengd Comité van de EER
 De voorzitter
 Oda Helen SLETNES
 (1) PB L 289 van 19.10.2006, blz. 29.
 (2) PB L 96 van 31.3.2004, blz. 1.
 (3) PB L 96 van 31.3.2004, blz. 10.
 (4) PB L 96 van 31.3.2004, blz. 20.
 (5) PB L 245 van 7.9.2006, blz. 18.
 (6) PB L 335 van 21.12.2005, blz. 13.
 (7) PB L 342 van 24.12.2005, blz. 20.
 (8) Geen grondwettelijke vereisten aangegeven.


type: wikipedia

text:
Rok 1416 (MCDXVI) gregoriánského kalendáře začal v pondělí 1. ledna a skončil v úterý 31. prosince. Dle židovského kalendáře nastal přelom roků 5176 a 5177, dle islámského kalendáře 837 a 838.
 Události
 27. leden – Republika Dubrovník se stala prvním státem v Evropě, kde bylo otrokářství postaveno mimo zákon.
 30. květen – Jeroným Pražský upálen jako heretik.
 Byl zničen most Trezzo sull'Adda (nejdelší obloukový most na světě té doby).
 Byla uzavřena námořní smlouva mezi Osmanskou říší a Benátkami – mír, který ukončil krátký konflikt a nastavil pravidla vzájemného námořního obchodu.
 Congkhapův žák Džamjang Čhödže založil v Tibetu buddhistický klášter Däpung, který se stal největším klášterem v Tibetu schopným pojmout až 7 700 mnichů.
 Probíhající události
 1405–1433: Plavby Čeng Chea
 1406–1428: Čínsko-vietnamská válka
 Narození
 26. února – Kryštof III. Bavorský, dánský, švédský a norský král († 1448)
 27. března – František z Pauly, poustevník a zakladatel řeholního řádu paulánů († 1507)
 ? – Markéta Habsburská, saská vévodkyně († 1486)
 ? – Tongwa Döndän, 6. karmapa školy Karma Kagjü, školy tibetského buddhismu († 1453)
 ? – Pcheng Š’, politik čínské říše Ming († 27. dubna 1475)
 ? – Mara Branković, dcera srbského knížete Đurađa Brankoviće, manželka osmanského sultána Murada II. († 14. září 1487)
 Úmrtí
 27. února – Eleonora Kastilská, navarrská královna jako manželka Karla III. (* asi 1352)
 2. dubna – Ferdinand I., aragonský král (* 27. listopadu 1380)
 21. května – Anna Celjská, polská královna jako manželka Vladislava II. (* mezi 1380–1386)
 30. května – Jeronýma Pražského, upálen v Kostnici (* 1378/1380)
 15. března – Jan z Berry, francouzský princ a vévoda (* 30. listopadu 1340)
 27. června – Markéta Těšínská, těšínská kněžna (* ?)
 28. listopadu – Konstancie z Yorku, anglická šlechtična a hraběnka z Gloucesteru (* 1374)
 ? – Wang Fu, čínský malíř, kaligraf a básník (* 1362)
 Hlavy státu
 České království – Václav IV.
 Svatá říše římská – Zikmund Lucemburský
 Papež –
 Anglické království – Jindřich V.
 Francouzské království – Karel VI. Šílený
 Polské království – Vladislav II. Jagello
 Uherské království – Zikmund Lucemburský
 Byzantská říše – Manuel II. Palaiologos
 Externí odkazy
 15. století


type: other

text:
Izkazalo se je, da je imel Zoran Janković prav.
 Izkazalo se je, da je imel Zoran Janković prav, ko je poudarjal, da mora nad Komisijo za preprečevanje korupcije (KPK) obstajati sodni nadzor, saj je Vrhovno sodišče RS je s sklepom, 9. maja 2014 razveljavilo sodbo Upravnega sodišča. Prav tako je prepričan, da bo nov postopek pokazal, da NI v njegovem primeru podana kakršna koli kršitev zakona.
 Zoran Janković je po prejemu Zaključnega poročila o nadzoru KPK nad njegovim premoženjskim stanjem, vložil tožbo na Upravno sodišče RS zaradi varstva ustavnih pravic, predvsem pravice do sodnega varstva, domnevne nedolžnosti in do zasebne lastnine ter dedovanja. Upravno sodišče je tožbo zavrnilo brez podrobnejše vsebinske obravnave. Na zavrnitev se je Zoran Janković pritožil na Vrhovno sodišče RS, ki je ugotovilo, da je pritožba utemeljena in s sklepom razveljavilo sodbo Upravnega sodišča ter zadevo vrnilo sodišču, da opravi nov postopek.
 Vrhovno sodišče je ugotovilo, da se Upravno sodišče do navedb Zorana Jankovića v pritožbi, konkretno ni opredelilo in zato pavšalna ocena sodišča, da je bil ves postopek pravilen in da zato do kršitev ustavnih pravic Zorana Jankovića ni prišlo, ne ustreza standardu obrazložene sodne odločbe. Zato Vrhovno sodišče preizkusa zakonitosti in ustavnosti ne more opraviti.
 Vrhovno sodišče je v obrazložitvi sklepa opozorilo na vrsto izhodišč in nalog, ki jih mora KPK, kot organ RS v boju zoper korupcijo, pri obravnavi premoženjskega stanja funkcionarjev, pa tudi sicer, upoštevati:
 - Delovanje KPK ima, tako ugotovitve kot tudi mnenja in ukrepi, v konkretnih primerih posebno družbeno težo, pa tudi posledice ter učinki njenega delovanja in ukrepanja so lahko zelo hudi ter lahko predstavljajo hud poseg v temeljne človekove pravice in svoboščine obravnavane osebe ( v tem primeru Zorana Jankovića, op. a.).
 - KPK sme zato voditi:
 o le postopke za katere je stvarno pristojna,
 o voditi jih mora po predpisanem postopku ter
 o izdajati akte (tudi zaključno poročilo) in ukrepati le v skladu in v obsegu svojih pooblastil.
 - Ključna zakonska določba glede nalog in pooblastil KPK v okviru nadzora nad premoženjskim stanjem (45 člen Zakona o integriteti in preprečevanju korupcije, v nadaljevanju: ZIntPK) se nanaša na nesorazmerno povečanje premoženja. Če KPK to utemeljeno sumi lahko državnemu tožilstvu ali drugemu pristojnemu organu predlaga, da ta v skladu s svojimi pristojnostmi, ukrepa.
 V primeru Zorana Jankovića KPK to ni storila in do postopka ni prišlo, s čemer se Zoranu Jankoviću tudi ni dala možnost, da dokaže, da se mu premoženje ni povečalo, kar ves čas trdi, spremenila se je le oblika. Je pa KPK obvestila javnost in s tem bistveno vplivala na ustavne pravice Zorana Jankovića predvsem pravice do sodnega varstva, domnevne nedolžnosti in do zasebne lastnine ter dedovanja (op.a.).
 - Vrhovno sodišče tako ugotavlja, da se Upravno sodišče do tega (ali je prišlo do nesorazmernega povečanja premoženja , op. a.) v sodbi ni opredelilo, temveč je na podlagi preveč pavšalne ocene, da je bilo vse v skladu s 45 členom ZIntPK zavrnilo pritožbo Zorana Jankovića kot neutemeljeno.
 Glede na navedeno je Vrhovno sodišče razsodilo:
 - da sodba Upravnega sodišča nima razlogov o odločilnih dejstvih in jo je zato razveljavilo in
 - vrnilo Upravnemu sodišču, kot prvostopenjskemu sodišču, v ponovno obravnavo.
 Ob tem je Upravnemu sodišču naložilo:
 - da se mora konkretno in jasno opredeliti do pomembnih ugovorov Zorana Jankovića v pritožbi,
 - ugotoviti in presoditi pravne podlage za sprejetje, izdajo in objavo Zaključnega poročila in posledično
 - ugotoviti ali je prišlo do kršitev ustavne pravice Zorana Jankovića ter - na novo odločiti o njegovi pritožbi.